Manchester United bakal berbeza di bawah Erik ten Hag
Oleh KOSMO!

17 Jun 2022, 12:44 pm
MANCHESTER – Penyerang Manchester United, Marcus Rashford percaya corak permainan pasukan itu akan berbeza berbanding sebelum ini di bawah kendalian pengurus baharu, Erik ten Hag.
Pemain antarabangsa England itu kini sedang melakukan persiapan sebelum mengikuti latihan pramusim bagi kempen 2022/23 serta jelajah ke Thailand, Australia dan Norway.
Dia mengakui sudah tidak sabar untuk kembali ke padang latihan dan merasai sendiri pengalaman beraksi di bawah bekas jurulatih Ajax itu yang sedia mengembalikan era kegemilangan United.
“Pada awal pramusim, semua pemain perlu mencapai stamina terbaik. Sebagai seorang pemain, saya mahu pastikan keadaan fizikal sentiasa bersedia untuk hadapi saingan Liga Perdana Inggeris (EPL).
“Apabila sesebuah pasukan cuba mengubah falsafah bola sepak, semua pemain perlu bersedia untuk menyesuaikan diri. Mungkin ia perlukan masa tetapi saya fikir kami tidak ada masalah melakukannya,” kata Rashford.
Dalam pada itu, dia juga teruja untuk kembali melakukan jelajah pramusim memandangkan sebelum ini tidak dapat melakukannya gara-gara pandemik Covid-19 yang melanda seluruh dunia.

“Sudah lama kami tidak melakukan jelajah pramusim disebabkan Covid-19, jadi saya sangat teruja dan gembira. Ini adalah peluang untuk semua pemain tunjukkan kemampuan diri kepada pengurus,” ujarnya. – AGENSI


Rugi RM1.5 juta ditipu pelaburan tanam pokok x-fruit
Oleh NORHAFIZAN ZULKIFLI

17 Jun 2022, 2:36 pm
KUANTAN – Seorang peniaga mengalami kerugian kira-kira RM1.5 juta apabila terpedaya dengan satu sindiket pelaburan penanaman pokok buah x-fruit, di sini.
Ketua Polis Pahang, Datuk Ramli Mohamed Yoosuf berkata, mangsa yang berusia 38 tahun itu ditawarkan pelaburan penanaman pokok yang akan membuahkan x-fruit di kawasan seluas 30 hektar.
Katanya, tawaran terbabit diterima mangsa pada tahun 2014 yang mana x-fruit dikatakan boleh diproses bagi menghasilkan minyak untuk kegunaan bahan api kapal terbang.
Jelasnya daripada laporan yang diterima mangsa telah dijanjikan tiga kali ganda keuntungan daripada modal pelaburan dalam jangka masa tiga tahun.
“Mangsa telah bersetuju dan telah mencari pelabur daripada Kemboja dengan wang pelaburan dikumpulkan sebanyak USD500,000 yang kemudiannya dimasukkan ke akaun mangsa.
“Mangsa kemudian memindahkan wang pelaburan terbabit ke akaun bank suspek dengan tiga transaksi dalam talian berjumlah RM1,500,000 yang didakwa dilakukan pada pertengahan 2015,” katanya di sini hari ini.

Menurut Ramli, selepas hampir tiga tahun mangsa cuba bertanya suspek bagi mengetahui perkembangan pelaburan tersebut tetapi panggilan telefon mangsa disekat.
“Usaha kesan suspek juga gagal dan pengadu berasa telah diperdaya dan ditipu dengan pelaburan yang tidak wujud datang balai polis membuat laporan polis,” ujarnya. – KOSMO! ONLINE


Warga emas rugi RM4.3 juta terpedaya sindiket Love Scam
Oleh NORHAFIZAN ZULKIFLI

17 Jun 2022, 2:32 pm
KUANTAN – Seorang wanita warga emas mengalami kerugian kira-kira RM4.3 juta setelah terpedaya dengan seorang lelaki warganegara Amerika Syarikat yang dikenalinya melalui laman sesawang Facebook.
Ketua Polis Pahang, Datuk Ramli Mohamed Yoosuf berkata, kejadian bemula pertengahan tahun lalu selepas mangsa berusia 66 tahun yang merupakan pesara kerajaan mengenali suspek.
Katanya, menurut laporan wanita terbabit mendakwa suspek memperkenalkan dirinya sebagai ahli kaji bumi sebuah syarikat cari gali minyak yang tinggal di Amerika Syarikat.
“Sepanjang perkenalan pengadu dan suspek di antara 2 Disember 2021 hingga 31 Mei 2022 pengadu telah diperdaya oleh suspek bersama dua rakan sejenayah dengan pelbagai alasan.
“Ini termasuklah membantu suspek menjelaskan hutang, pembayaran kontrak kerja, upah pekerjaan, kos perubatan serta kos pembayaran peguam urusan harta warisan bapa suspek yang dikatakan mati akibat tekanan masalah hutang,”katanya dalam kenyataan di sini hari ini.
Menurutnya, mangsa dikatakan telah membuat pindahan wang sebanyak 190 kali transaksi ke dalam pelbagai akaun bank diberikan suspek dengan jumlah kerugian keseluruhannya bernilai RM4,342,500.

Dalam pada itu Ramli menasihatkan agar orang ramai tidak mudah terpedaya dengan pujuk rayu individu tidak dikenali melalui media sosial dan mengingatkan warga berumur yang mempunyai simpanan tidak alpa dengan pujuk rayu orang tidak dikenali.
“Ini kerana selalunya pelaku jenayah menggunakan pelbagai muslihat untuk memujuk dan memperdaya mangsa sehingga semua wang dipindahkan ke akaun pelaku jenayah.
“Dalam kes ini, sebanyak 190 transaksi pindahan wang telah dibuat, ini bermakna mangsa telah diperdaya sebanyak 190 kali untuk memindahkan wangnya dalam tempoh yang pendek,” ujarnya. – KOSMO! ONLINE


Perak Phoenix lepas geram singkir Kedah Sunshine
Oleh MUHAMMAD ZUHAILY BADLISHAH

18 Jun 2022, 9:57 pm
KUALA LUMPUR – Perak Phoenix menutup kempen Sooka Netball Super League (NSL) 2022 dengan kemenangan besar 66-49 ke atas Kedah Sunshine di Stadium Juara, Bukit Kiara sebentar tadi.
Kemenangan itu sedikit sebanyak mengubati kekecewaan Perak Phoenix selepas ‘kempunan’ untuk mengulangi pencapaian mara ke separuh akhir seperti yang dilakukan musim lalu.
Apa tidaknya, skuad bimbingan Almastara Mohd. Hashim itu terpaksa akur menamatkan aksi terakhir mereka dalam saingan liga sepusingan NSL untuk edisi kedua kali ini di tempat kelima daripada lapan pasukan.
Goal attack Perak Phoenix, S. Sharvina percaya dia dan rakan sepasukannya sebenarnya mampu memberikan prestasi yang lebih baik jika tidak melakukan banyak kesilapan mudah sepanjang saingan musim ini.
“Kami menang hari ini sudah kira okey tetapi masih banyak lagi kesilapan boleh dibaiki contohnya penyudah akhir dan hantaran dari bahagian tengah,” katanya selepas tamat perlawanan sebentar tadi.
Penyumbang jaringan terbesar Perak Phoenix sudah tentu menjadi milik goal shooter, Khairunnisa Nazri yang berjaya menghasilkan 55 gol daripada 66 peluang.

Kekalahan itu menyaksikan Kedah Sunshine sudah boleh melupakan penyertaan musim depan apabila hampir pasti tersingkir sebagai dua pasukan tercorot untuk edisi kedua kali ini.
Sebagai rekod, Kedah Sunshine sekadar mencatat satu kemenangan dan enam kekalahan yang menyaksikan skuad bimbingan Huslina Hussain itu cuma berupaya meraih tiga mata daripada tujuh perlawanan. – KOSMO! ONLINE


Bekalan bahan api Sri Lanka hanya bertahan lima hari
Oleh KOSMO!

18 Jun 2022, 9:00 pm
COLOMBO, Sri Lanka – Bekalan bahan api Sri Lanka dijangka bertahan hanya lima hari lagi, kata Menteri Kuasa dan Tenaga, Kanchana Wijesekera pada Khamis lalu, lapor stesen penyiaran CNN semalam.
Sri Lanka masih menunggu pengesahan rasmi kerajaan India untuk meluluskan pemberian hutang baharu berjumlah AS$500 juta (RM2.2 bilion) bagi membeli bahan api seperti petrol dan diesel.
Negara yang memiliki 22 juta penduduk itu terperangkap dalam krisis kewangan paling buruk dalam tujuh dekad selepas rizab pertukaran mata wang asingnya menyusut ke paras terendah.
Sri Lanka juga kehabisan wang untuk membayar import penting seperti makanan, ubat dan bahan api.
Kekurangan bahan api yang kronik menjadi bertambah buruk minggu ini yang menyaksikan rakyat beratur sepanjang beberapa kilometer di stesen-stesen minyak di seluruh negara.
Situasi itu membawa kepada tunjuk perasaan selepas pemilik kenderaan terpaksa menunggu semalaman untuk mendapatkan petrol dan diesel.

Kekurangan yang berlaku meliputi bahan api untuk kenderaan, industri dan perkhidmatan penting. Sebulan lalu, Perdana Menteri Ranil Wickremesinghe berkata, stok petrol hanya cukup untuk sehari.
Sri Lanka tidak dapat melunaskan hutang tertunggak AS$725 juta (RM3.19 bilion) kepada pembekal selain bergelut mendapatkan hutang untuk penghantaran pada masa hadapan, kata Wijesekera.
“Kami bergelut untuk mendapatkan bekalan bahan api berikutan isu tukaran mata wang asing, manakala kerajaan sedang berusaha untuk menguruskan stok diesel dan petrol sedia ada sehingga 21 Jun ini.
“Kami mendapati sukar untuk memenuhi permintaan dan stok boleh kehabisan lebih cepat jika kita tidak mengurangkan perjalanan tidak penting dan berhenti menyorok bahan api.
“Kami menjangkakan penghantaran petrol baharu akan dibuat tiga hari lagi dan dua penghantaran lagi dalam masa lapan hari akan datang,” katanya kepada pemberita.
Sri Lanka sedang menunggu pengesahan rasmi mengenai kredit AS$500 juta dari pada Exim Bank milik kerajaan India yang dikatakan Wijesekera akan digunakan untuk membiayai penghantaran bahan api untuk tempoh beberapa minggu akan datang.
India yang menjadi penyokong utama Sri Lanka semasa krisis kewangan telah menyumbang kira-kira AS$3 bilion (RM13.2 bilion) bantuan termasuk kredit AS$1 bilion (RM4.4 bilion) untuk import penting. – Agensi


Johor Jewels lebur rekod tanpa kalah juara bertahan
Oleh MUHAMMAD ZUHAILY BADLISHAH

18 Jun 2022, 11:33 pm
KUALA LUMPUR – Johor Jewels membuktikan status sebagai pilihan utama Sooka Netball Super League (NSL) 2022 selepas menumbangkan juara bertahan, Kuala Lumpur (KL) Wildcats 56-49 sebentar tadi.
Lebih manis, kemenangan di Stadium Juara, Bukit Kiara itu bukan sahaja melebarkan penguasaan Johor Jewels di tangga teratas, malah turut berjaya meleburkan rekod tanpa kalah KL Wildcats musim ini.
Pada aksi suku pertama, percaturan jurulatih KL Wildcats, Norizan Rajab meletakkan goal shooter, Puteri Intan Balqis Ahmad Dzulkefli sebagai goalkeeper menjadi apabila berjaya mengekang serangan Johor Jewels.
Permainan pantas yang dipamerkan membolehkan KL Wildcats yang ketinggalan awal pada lima minit pertama, berjaya bangkit merapatkan kedudukan 10-13 apabila tamat suku pertama.
Biarpun Puteri Intan Balqis berjaya menghasilkan 12 jaringan di suku masa kedua, namun ketiadaannya di benteng pertahanan menyaksikan ‘penguasaan’ goal shooter Johor Jewels, An Najwa Azizan.
Pengalaman dan ketinggian dimiliki tonggak import Johor Jewels dari Sri Lanka, Gayani Samanthika berjaya menyukarkan Puteri Intan Balqis dan goal attack KL Wildcats, Nordiyanah Noor Sabadinie untuk menghasilkan jaringan.

GAYANI (dua dari kanan) melompat tinggi untuk menyukarkan percubaan KL Wildcats dalam kemenangan 56-49 ke atas KL Wildcats pada aksi NSL di Stadium Juara sebentar tadi. – AFIQ RAZALI
Kesempatan tersebut dimanfaatkan sepenuhnya skuad bimbingan Fazira Mesnan itu yang dilihat lengkap di setiap posisi untuk menjarakkan kedudukan kepada dua digit dengan keputusan 45-32 pada akhir suku ketiga.
Strategi Johor Jewels merehatkan Gayani dan An Najwa dengan membawa masuk seorang lagi import dari Thailand, Sirima Samnaree seakan-akan mengundang padah apabila KL Wildcats semakin bertenaga merapatkan jurang kedudukan.
Jaringan demi jaringan berjaya disudahkan duo serangan KL Wildcats, Puteri Intan Balqis dan Nordiyanah dengan perbezaan hanya dipisahkan enam mata.
Bagaimanapun, kemasukan semula An Najwa terus memberikan semula penguasaan buat Johor Jewels untuk mendominasi permainan sehingga tamat perlawanan dengan keputusana 56-49.
Esok, Johor Jewels akan menghadapi aksi terakhir mereka dalam saingan liga sepusingan menentang satu lagi pasukan sukar, Selangor Angels, manakala KL Wildcats bakal membuat perhitungan dengan Pahang Tulips. – KOSMO! ONLINE


SPRM siasat penerima wang yang disebut saksi kes Ahmad Zahid
Oleh MOHD. HUSNI MOHD. NOOR

18 Jun 2022, 10:40 pm
PUTRAJAYA – Suruhanjaya Pencegahan Rasuah Malaysia (SPRM) akan membuka kertas siasatan terhadap individu yang dikatakan menerima wang seperti disebut oleh saksi dalam perbicaraan kes rasuah bekas Timbalan Perdana Menteri, Datuk Seri Ahmad Zahid Hamidi baru-baru ini.
SPRM menerusi kenyataan akhbar berkata, pihaknya juga telah menerima beberapa aduan terhadap individu-individu terlibat yang tersenarai dalam satu lejar seperti dikemukakan di mahkamah dalam perbicaraan itu.
“Siasatan yang akan dijalankan adalah mengikut bidang kuasa yang diperuntukan di bawah Akta Suruhanjaya Pencegahan Rasuah 2009,” katanya.
Antara yang dikaitkan dalam prosiding itu ialah bekas Perdana Menteri, Tan Sri Muhyiddin Yassin yang disebut sebagai salah seorang penerima dana berjumlah kira-kira RM1.3 juta daripada syarikat pembekal perkhidmatan visa luar negara (VLN), Ultra Kirana Sdn. Bhd. (UKSB).
Individu lain yang dinamakan oleh saksi dalam perbicaraan itu termasuk nama beberapa anggota Kabinet seperti Menteri Kesihatan, Khairy Jamaluddin Abu Bakar; Menteri Perumahan dan Kerajaan Tempatan, Datuk Seri Reezal Merican Naina Merican dan Menteri Pertahanan, Datuk Seri Hishammuddin Tun Hussein.
Turut dikaitkan dalam prosiding sama ialah Datuk Seri Mohd. Shafie Apdal dan Datuk Seri Anifah Aman.- KOSMO! ONLINE


Hampir semua negeri alami cuaca buruk malam ini
Oleh ALWANI ZAFIRAH

18 Jun 2022, 8:58 pm
PETALING JAYA – Hampir kesemua negeri di Malaysia alami cuaca buruk ketika ini dan dijangka berlarutan sehingga pukul 10 malam nanti.
Jabatan Meteorologi Malaysia (MetMalaysia) dalam satu kenyataan di Facebook memaklumkan terdapat 10 negeri yang sedang mengalami hujan lebat serta ribut petir dan angin kencang.
Menurut MetMalaysia, ribut petir, hujan lebat dan angin kencang dilaporkan melanda negeri Kedah melibatkan daerah Pokok Sena, Padang Terap, Yan, Pendang, Kuala Muda, Sik dan Baling.
Selain itu, di Perak, antara kawasan terlibat adalah Kinta, Kampar, Batang Padang dan Muallim serta Tanah Tinggi Cameron, Pahang.
“Di Selangor pula, hujan lebat serta ribut petir lebih tertumpu di Hulu Selangor, Kuala Langat dan Sepang serta keseluruhan Wilayah Persekutuan Putrajaya.
“Cuaca buruk sama juga berlaku di Negeri Sembilan merangkumi Seremban, Port Dickson, Kuala Pilah, Rembau, Jempol dan Tampin manakala bagi negeri Melaka, kesemua daerah dilaporkan mengalami hujan lebat ketika ini,” katanya di sini hari ini.

Sementara itu, MetMalaysia turut memaklumkan keadaan sama sedang berlaku di beberapa daerah sekitar negeri Sarawak, Sabah dan Labuan malam ini. – KOSMO! ONLINE


Liga Super : TFC tumbangkan KL City 2-0
Oleh TENGKU DANISH BAHRI TENGKU YUSOFF

18 Jun 2022, 11:12 pm
KUALA NERUS – Jaringan berkelas dunia pemain import, Habib Haroon membantu Terengganu FC (TFC) menumbangkan juara bertahan Piala Malaysia, KL City FC 2-0 dalam aksi Liga Super di Stadium Sultan Mizan Zainal Abidin di sini sebentar tadi.
Tonggak kelahiran Bahrain itu melakukan rembatan kencang dari jarak 25 meter ketika TFC semakin buntu memburu gol sebelum seorang lagi tonggak import, Manuel Ott memastikan tiga mata berharga pada hujung perlawanan.
Beraksi di hadapan 6,000 penyokong, TFC menguasai babak pertama menerusi percubaan Hairiey Hakim Mamat yang terkena tiang pada minit ke-14 disusuli sepakan leret Kipre Tchetche (m-17).
Penjaga gol pelawat, Kevin Ray Mendoza terus dipaksa bekerja keras menafikan percubaan berturut-turut daripada Tchetche dan Ott pada minit ke-29.
Aksi selepas rehat menyaksikan TFC menambah tekanan namun rembatan padu Ott pada minit ke-58 dari dalam kotak penalti sekali lagi menggegar tiang.
Keghairahan tuan rumah memburu gol hampir memakan diri mujur penjaga gol, Mohd. Suhaimi Husin dapat membaca gerakan Muhammad Hadin Azman melalui serangan balas pada minit ke-60.

Keresahan TFC akhirnya terlerai pada minit ke-75 apabila Habib meledak gol pembukaan hasil sepakan padu berpunca hantaran lintang Hairiey Hakim dari sebelah kiri. – KOSMO! ONLINE


Pelakon lelaki popular direman belasah penghuni kondominium
Oleh NOR AZIAH MAT NOH

18 Jun 2022, 10:30 pm
KUALA LUMPUR – Seorang pelakon popular ditahan kerana dipercayai membelasah seorang lelaki di sebuah kondominium di Segambut, di sini pada malam kelmarin.
Dalam kejadian pada pukul 8.30 malam itu, seorang penghuni kondominium dikatakan bertengkar dengan pengawal keselamatan kerana rakannya tidak dibenarkan masuk untuk menghantar minyak masak.
Ketua Jabatan Siasatan Jenayah Kuala Lumpur, Senior Asisten Komisioner Habibi Majinji berkata, pelakon berusia dalam lingkungan 30-an itu secara tiba-tiba datang lalu menumbuk serta menendang lelaki yang terbabit dengan pertengkaran dengan pengawal keselamatan tersebut.
“Mangsa mendakwa pelakon terbabit menumbuk dan menendang bahagian muka, dada, perut dan belakang badan.
“Selain itu, pelakon tersebut turut mencekik dan mengugut akan membunuh mangsa,” katanya.
Mangsa dan suspek tinggal di kondominium sama.

Menurut Habibi, ekoran kejadian itu, mangsa membuat laporan polis sebelum sepasukan anggota Bahagian Siasatan Jenayah Daerah Sentul memberkas suspek di kediamannya malam semalam.
Katanya, pelakon itu kini ditahan direman selama tiga hari bermula hari ini bagi membantu siasatan. – KOSMO! ONLINE


Sabah lonjak ke tangga teratas Liga Super
Oleh MOHD. FITRIE MUHAMAD

18 Jun 2022, 10:51 pm
KUALA LUMPUR – Sabah harus menarik nafas lega apabila terselamat daripada kebangkitan Sri Pahang sebelum memastikan kemenangan 2-1 pada aksi di Stadium Likas, sebentar tadi.
Bagaimanapun, tuan rumah sepatutnya mampu menamatkan perlawanan dengan lebih banyak gol ketika skuad The Rhinos melepaskan dua peluang terbaik menerusi sepakan penalti namun keputusan itu tetap melonjakkan Sabah di tangga teratas Liga Super buat seketika.
Sabah yang cemerlang dengan empat kemenangan dalam empat aksi terakhir sebelum ini nyata pasukan lebih baik sepanjang babak pertama apabila mendahului permainan seawal minit ke-10 menerusi Neto Pessoa.
Berselang lapan minit selepas itu, giliran Taiki Kagayama mencipta nama selaku penjaring selepas tenang melepasi kawalan tiga pemain lawan sebelum melakukan rembatan yang melepasi jangkauan penjaga gol pelawat, Zarif Irfan Hashimuddin.
Memiliki kelebihan dua gol nyata beri semangat tambahan buat Sabah yang dilihat cukup berdisiplin ketika melakukan tugasan bertahan dan minit ke-55, tuan rumah dihadiahkan sepakan penalti sebaliknya peluang itu gagal disudahkan dengan sempurna oleh Baddrol Bakhtiar apabila sepakannya melambung tinggi.
Bagaimanapun, minit ke-59, usaha berterusan Sri Pahang untuk memburu gol semangat membuahkan hasil menerusi Manuel Hidalgo yang tenang menyempurnakan sepakan penalti.

Ketika pelawat makin ghairah memburu gol penyamaan, minit ke-73, pelawat sekali lagi dikejutkan dengan keputusan pengadil yang menghadiahkan penalti buat Sabah sebaliknya Pessoa yang dipertanggungjawabkan mengambil sepakan terus dihimpit kecewa apabila sepakannya berjaya ditepis keluar oleh Zarif Irfan.
Penyerang Melaka United, Adriano Narcizo (jersi hijau) cuba melepasi kawalan pemain Negeri Sembilan pada aksi Liga Super di Stadium Hang Jebat, sebentar tadi
Di Stadium Hang Jebat, Derbi Naning berakhir dengan seimbang apabila Melaka United dan Negeri Sembilan terpaksa berpuas hati dengan keputusan seri tanpa jaringan.
Walaupun dilihat lebih garang sepanjang babak pertama, tiada serangan berbahaya mampu dihasilkan Melaka United ketika pertahanan lawan cukup berdisiplin ketika bertahan.
Negeri Sembilan yang mahu mengembalikan rentak kemenangan harus menyalahkan diri sendiri apabila penyerang baharunya, Gustavo Almeida melepaskan dua peluang terbaik untuk menjaringkan gol.- KOSMO! ONLINE.


Bagnaia tempah petak utama Grand Prix Jerman
Oleh KOSMO!

18 Jun 2022, 9:53 pm
SACHSENRING, Jerman – Pelumba Ducati, Francesco Bagnaia membuktikan kemampuan terbaiknya sekali lagi sejurus menempah petak utama pada sesi kelayakan di Grand Prix (GP) Jerman sebentar tadi.
Pelumba Itali tersebut yang melekar rekod baharu pada sesi latihan bebas di Litar Sachsenring semalam terus cemerlang pada sesi kelayakan dengan catatan satu minit 19.931 saat (s).
Bagaimanapun, Bagnaia perlu waspada kerana juara dunia musim lalu, Fabio Quartararo dari Yamaha akan memulakan saingan di petak kedua selepas merekodkan masa kedua terpantas dengan catatan satu minit 20.007s.
“Sudah pasti saya sangat gembira dengan situasi ketika ini kerana berjaya menempah petak utama perlumbaan esok. Perasaan saya sangat baik meskipun cuaca di sini sangat panas. Saya yakin perlumbaan esok pasti mencabar.
“Apa pun, saya harap dapat mengekalkan prestasi dan tunggangan terbaik seperti ini. Meskipun akan berdepan cabaran hebat esok, saya tekad untuk lakukan kejutan di sini,” katanya.
Mengiringi Bagnaia di barisan hadapan pada perlumbaan sebenar esok adalah Johann Zarco (Pramac Ducati) selepas turut cemerlang apabila merekodkan catatan ketiga terpantas. Manakala, pelumba Aprilia, Aleix Espargaro menempah saingan di petak keempat. – KOSMO! ONLINE


Polis kesan remaja hilang
Oleh MOHD. HUSNI MOHD. NOOR

18 Jun 2022, 10:00 pm
SEPANG – Seorang remaja lelaki berusia 16 tahun disahkan hilang selepas keluar dari rumah keluarganya di Bandar Bukit Puchong 2 Puchong, awal pagi Khamis lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, Ali Imran Naseruddin dilaporkan kali terakhir dilihat menerusi rakaman televisyen litar tertutup (CCTV) pukul 3.57 pagi Khamis.
Beliau berkata, rakaman CCTV daripada pos pengawal menunjukkan remaja itu berjalan seorang diri keluar dari taman perumahan Nilam Terraces, Bandar Bukit Puchong 2.
“Ekoran kejadian itu, satu laporan polis dibuat ibu mangsa pukul 6.52 petang semalam di Balai Polis Bukit Puchong.
“Mangsa kali terakhir dilihat memakai seluar jeans, t-shirt, jaket, bertopi, kasut jenis Nike warna hitam dan menggalas beg berwarna biru.
“Mangsa juga berketinggian lebih kurang 170 sentimeter, berambut lurus, pendek dan lebat warna hitam, kulit warna kuning langsat, kening tebal, mata sepet, bentuk badan kurus tinggi dan memakai cermin mata,” katanya ketika di hubungi, hari ini.

Katanya, hebahan orang hilang telah dilakukan oleh Balai Polis Putra Perdana hari ini bagi mengesan mangsa.- KOSMO! ONLINE


China lancar kapal induk buatan tempatan pertama
Oleh KOSMO!

18 Jun 2022, 8:30 pm
BEIJING – China memperkenalkan kapal pengangkut pesawat ketiga dan yang pertama direka bentuk dan dibina di dalam negara oleh tenaga kerja republik berkenaan, lapor portal berita MailOnline.
Kapal pengangkut itu diberi nama Fujian iaitu wilayah yang terletak berdepan dengan Taiwan.
Fujian mempunyai saiz sama dengan kapal induk nuklear Tentera Laut Amerika Syarikat (AS),  Nimitz dan merupakan sebahagian daripada pemodenan armada China.
Dilancarkan di kawasan limbungan kapal Shanghai, Fujian dilaporkan memiliki teknologi lebih canggih dan lebih maju dari berbanding kapal induk  sebelumnya.
Kapal pengangkut kategori Type 003 itu adalah yang pertama mempunyai dek penerbangan penuh dengan sistem pelancaran lastik jenis elektromagnet.
Ia bermakna kapal induk berkenaan boleh membawa lebih banyak jenis pesawat dan muatan senjata.

Bagaimanapun, China  masih jauh untuk menyaingi AS yang mempunyai 11 kapal induk gergasi berkuasa nuklear walaupun telah mengatasi Britain.
Pengumuman pelancaran kapal pengangkut pesawat itu dibuat ketika ketegangan dengan AS semakin meruncing disebabkan  isu Taiwan dan tuntutan Beijing terhadap Laut China Selatan.
Semasa majlis pelancaran berlangsung, berpuluh-puluh anggota tentera laut berbaris di hadapan kapal Fujian dan menyanyikan lagu kebangsaan. Majlis itu turut dihadiri beberapa pegawai kanan termasuk Naib Pengerusi Suruhanjaya Tentera Pusat, Xu Qiliang.
Penganalisis pertahanan syarikat risikan Janes,  Ridzwan Rahmat yang berpangkalan di Singapura berkata, pelancaran kapal Fujian  menandakan peristiwa bersejarah untuk tentera China.
“Ini membuktikan bahawa jurutera China mampu membina armada lengkap termasuk kapal perang jenis korvet, frigat, kapal pemusnah, kapal serangan amfibia dan kini, kapal pengangkut pesawat.
 “Keupayaan untuk membina kapal perang yang sangat kompleks sudah pasti akan mengubah industri pembinaan kapal China,” kata Ridzwan.
Kapal induk itu dijangka beroperasi sepenuhnya menjelang 2025. – Agensi


Axelsen singkir Zii Jia pada Terbuka Indonesia
Oleh MUHAMMAD HELMEE RAMLI

18 Jun 2022, 8:25 pm
KUALA LUMPUR – Pemain perseorangan lelaki No.1 negara, Lee Zii Jia tersingkir daripada Kejohanan Badminton Terbuka Indonesia selepas tewas 21-19, 11-21, 21-23 kepada pilihan utama dari Denmark, Viktor Axelsen.
Pada perlawanan yang berlangsung di Stadium Istora Senayan, Jakarta sebentar tadi, kedua-dua pemain menyajikan aksi cukup menarik, terutamanya pada set ketiga apabila saling berbalas serangan.
Zii Jia yang juga pemain profesional bermula langkah kanan apabila menang set pertama walaupun diberi tentangan hebat oleh pemenang pingat emas Sukan Olimpik Tokyo 2020 itu.
Bagaimanapun, Axelsen menampilkan aksi lebih baik pada set kedua selain menguasai sepenuhnya permainan untuk meninggalkan Zii Jia dan menang 21-11 bagi mengheret perlawanan ke set penentuan.
Pada set ketiga, perlawanan berlangsung dalam keadaan cukup menarik disertai sorakan gemuruh penonton di dalam stadium, sekali gus menambahkan tekanan buat kedua-dua pemain.
Ketika perlawanan hampir ke penghujung, Axelsen berada dalam kedudukan cukup selesa untuk menamatkan permainan apabila mendahului 20-16, namun Zii Jia berjaya mengejar dan menyamakan mata 20-20.

Axelsen yang kelihatan tertekan selepas Zii Jia menyamakan kedudukan kemudiannya memperkemaskan permainan sebelum memastikan tempat ke perlawanan akhir menerusi kemenangan 23-21.
Sementara itu, situasi sama turut menimpa beregu lelaki utama negara, Aaron Chia-Soh Wooi Yik apabila akur dengan kehebatan gandingan dari China, Liu Yu Chen-Ou Xuan Yi selepas tewas 18-21, 13-21.- KOSMO! ONLINE


Lelaki ‘buruk siku’ minta bekas teman wanita pulang lebih RM39,000 selepas berpisah
Oleh KOSMO!

18 Jun 2022, 8:00 pm
SHANGHAI – Seorang lelaki di Shanghai tular selepas meminta bekas teman wanitanya membayar pampasan bagi semua pembelanjaan yang dia tanggung semasa mereka bercinta, lapor laman berita Oddity Central semalam.
Pada minggu lalu, media China melaporkan kes luar biasa seorang lelaki di Shanghai yang namanya tidak didedahkan, bertindak membuat senarai perbelanjaan terperinci semasa bercinta dengan bekas teman wanitanya.
Senarai itu menampilkan perbelanjaan ratusan item, lengkap dengan tarikh dan masa serta penjelasan khusus.
Lelaki itu dikatakan menghantar senarai tersebut kepada bekas teman wanitanya sebagai bukti wang yang dia belanjakan semasa mereka masih berhubungan bagi menuntut pampasan.
Senarai terperinci itu tular di media sosial China selama lebih seminggu sehingga mencetuskan perdebatan hangat dalam kalangan netizen.
Kebanyakan netizen menyatakan bahawa mereka terkejut bukan sahaja kerana tindakan lelaki itu, malah keupayaannya mengingati semua perbelanjaan walaupun berbulan-bulan bercinta.

Senarai itu termasuk perbelanjaan kecil iaitu dua botol air minuman di samping perbelanjaan besar seperti kos penjagaan ibu wanita tersebut yang sakit.
Dokumen terperinci itu juga menyatakan sama ada setiap item dikongsi mereka berdua atau jika wanita itu adalah satu-satunya penerima.
Secara keseluruhan, lelaki itu mendakwa telah membelanjakan lebih 72,000 yuan (RM47,187) semasa mereka bercinta di mana 60,147 yuan (RM39,415) harus dibayar sebagai pampasan.
Bagaimanapun, tidak dijelaskan sama ada wanita itu bersetuju membayar wang pampasan seperti dituntut atau sebaliknya. – Agensi


Beberapa lokasi di Ipoh dilanda banjir kilat
Oleh ASLIZA MUSA

18 Jun 2022, 7:02 pm
IPOH – Beberapa kawasan di sekitar bandar raya ini terjejas akibat banjir kilat susulan hujan lebat dan angin kencang dalam tempoh beberapa jam.
Berdasarkan beberapa hantaran di Facebook, beberapa buah kenderaan juga rosak akibat ditimpa tembok runtuh di Jalan Sultan Azlan Shah, Taman Ipoh Selatan di sini.
Jurucakap Jabatan Bomba dan Penyelamat Malaysia (JBPM) Perak berkata, banjir kilat berlaku di sekitar kawasan pasar raya Aeon Kinta City; Jalan Johor, Taman Canning dan Taman Cempaka.
Katanya, air banjir bagaimanapun telah surut sepenuhnya dan tidak melibatkan mangsa dalam kejadian sekitar pukul 4 petang.
“Pemantauan di Taman Cempaka mendapati beberapa buah rumah dinaiki air namun kesemua mangsa dalam keadaan selamat. Banjir kilat juga telah surut dan tiada mangsa yang dipindahkan.
“Pemantauan dilakukan daripada semasa ke semasa bagi memastikan keadaan benar-benar selamat,” katanya dalam kenyataan di sini hari ini. – KOSMO! ONLINE.


KWP perhalusi aspek perundangan pengambilan tanah Sungai Baru
18 Jun 2022, 8:19 pm
KUALA LUMPUR – Kementerian Wilayah Persekutuan (KWP) sedang memperhalusi dalam aspek perundangan bagi isu pengambilan tanah berkaitan pojek pembangunan semula Sungai Baru, Kampung Baru yang tergendala berikutan bantahan sebilangan penduduk.
Menterinya, Datuk Seri Dr. Shahidan Kassim berkata, sebanyak 37 orang pemilik yang tidak bersetuju itu akan diberi pembelaan yang sewajarnya.
“Ada 37 orang yang menentang, jadi kita kena ingat proses undang-undang kalau kita batalkan projek ini bererti 328 orang yang lain kena balik ke rumah mereka yang terjejas teruk akibat kerosakan.
“Kita sedang perhalusi masalah perundangan yang terlibat, hal-hal lain saya beri pembelaan kepada pihak tuan tanah dengan sebaik mungkin,” katanya selepas Majlis Penyerahan Kunci Residensi Wilayah Keluarga Malaysia di Residensi SkyAwani 3, Setapak di sini hari ini.
Tambahnya, sesi pendengaran kedua sudah ditangguh lebih enam bulan dan beliau berharap agar pemaju bersama 37 pemilik lain dapat menyelesaikan isu berkenaan dengan baik.
Dalam perkembangan berlainan, Shahidan berkata, sebanyak 31 lokasi hotspot banjir kilat di ibu negara telah dikenal pasti.

“Kesemua 31 hotspot kawasan banjir kilat di Kuala Lumpur telah dikenal pasti dan beberapa kawasan telah diletakkan beg pasir, pam air dan sebagainya.
“Saya telah tunjuk kepada semua wakil rakyat Wilayah Persekutuan dan mereka insya-Allah berpuas hati,” ujarnya. – KOSMO! ONLINE


Adibah Noor meninggal dunia
Oleh KOSMO!

18 Jun 2022, 8:52 pm
PETALING JAYA – Penyanyi popular Adibah Noor, 52, dilaporkan meninggal dunia hari ini.
Khabar duka dan mengejutkan tersebut disahkan oleh rakan artis, Datin Emylia Rosnaida yang juga isteri kepada Datuk AC Mizal dalam satu hantaran Instagram miliknya.
“Allahuakhbar terkejut dengar berita ini, sahabat kita yang versatile Adibah Noor baru sahaja meninggal dunia,” tulisnya ringkas.
Difahamkan, Allahyarhamah yang terkenal menerusi lagu Terlalu Istimewa itu telah lama menghidapi kanser ovari.
Terdahulu, Allahyarhamah yang juga bekas peserta Gegar Vaganza musim kelapan itu mengejutkan ramai dengan perubahan imejnya yang semakin kurus. – KOSMO! ONLINE


Aminah kunci kemenangan Selangor Angels
Oleh MUHAMMAD ZUHAILY BADLISHAH

18 Jun 2022, 7:05 pm
KUALA LUMPUR – Goal shooter Selangor Angels, Siti Aminah Ahmad terus menunjukkan kehebatannya apabila memainkan watak penting ketika menewaskan Pahang Tulips di Stadium Juara, Bukit Kiara sebentar tadi.
Pemain berusia 28 tahun itu menjadi penjaring utama buat Selangor Angels yang mencatat kemenangan 59-50 dalam pertarungan sengit dengan Pahang Tulips pada aksi Sooka Netball Super League (NSL) 2022.
Aminah yang tidak pernah beraksi di pentas antarabangsa, masih dapat mencuri tumpuan ramai melalui prestasinya yang sangat memukau sepanjang musim ini.
Ketenangan permainan dan ketepatan balingan jarak jauh ditunjukkan Aminah terutama dalam aksi sebentar tadi seperti menggambarkan dia layak mendapat panggilan dalam skuad kebangsaan selepas ini.
Gandingan mantap dengan goal attack Selangor Angels, Karishma S. Loganathan yang merupakan anggota skuad kebangsaan, juga menjadi kunci kecemerlangan skuad bimbingan Azizah Abu itu.
FOKUS Maisarah (tengah) sedikit terganggu disebabkan kecederaan lama ketika tewas 50-59 kepada Selangor Angels pada aksi NSL di Stadium Juara sebentar tadi. – AFIQ RAZALI
“Kami berdua sudah buat yang sehabis baik. Mungkin kami perlu tingkatkan dari segi penggiliran kedudukan supaya ia boleh memberikan lagi kesukaran kepada pertahanan pasukan lawan,” kata Karishma.

Kemenangan itu membolehkan Selangor Angels mengekalkan kedudukan di tempat ketiga dengan 15 mata, tiga mengatasi Pahang Tulips di tangga keempat.
Sementara itu, goal attack Pahang Tulips, Siti Maisarah Affandi menjelaskan, kecederaan lutut kanan pernah dialaminya kembali menghantui dirinya yang sedikit sebanyak menjejaskan fokus permainannya.
“Mungkin juga kami kurang dari segi tahap kecergasan untuk bertahan sehingga suku terakhir permainan. Kami sepatutnya bermain lebih bertahan, jangan terlalu ikut rentak pasukan lawan,” jelasnya. – KOSMO! ONLINE


Majlis kahwin dua kucing di Yemen
Oleh KOSMO!

18 Jun 2022, 7:30 pm
SANA’A, Yemen – Sebuah video  tular di media sosial memaparkan sekumpulan belia berkumpul di sebuah rumah di bandar Aden, Yemen bagi meraikan perkahwinan antara dua ekor kucing, lapor laman berita Gulf News.
Video tersebut menunjukkan salah seorang belia tersebut memegang sehelai kertas menyerupai dokumen perkahwinan sambil meletakkan sebelah kaki setiap kucing dalam bekas dakwat  dan mengecop dokumen itu sebagai tanda persetujuan.
Proses tersebut meniru prosedur perkahwinan dalam kalangan manusia sambil diiringi sorakan tetamu yang hadir.
Sumber memberitahu bahawa acara itu diadakan di daerah Al Mualla di Aden dan hanya tetamu yang dijemput dibenarkan hadir.
Pihak penganjur menyatakan bahawa ‘majlis perkahwinan’ itu  adalah gurauan dalam usaha menggalakkan  dua ekor kucing daripada  spesies berbeza tersebut untuk mengawan. – Agensi


Kejayaan berganda buat Azeem Fahmi
Oleh MUHAMMAD ZUHAILY BADLISHAH

18 Jun 2022, 7:22 pm
KUALA LUMPUR – Pelari pecut negara yang mendapat nama julukan ‘Usain Bolt Malaysia’, Muhammad Azeem Fahmi mengharungi minggu yang cukup cemerlang.
Azeem, 18, masih lagi segar dengan pencapaian meraih keputusan 6A dalam peperiksaan Sijil Pelajaran Malaysia (SPM) dua hari lalu sehinggakan mendapat perhatian Menteri Belia dan Sukan, Datuk Seri Ahmad Faizal Azumu.
Tidak terhenti di situ apabila Azeem meneruskan kecemerlangannya dengan kali ini merekodkan catatan peribadi baharu dalam acara 100 meter (m).
Azeem mencetak masa 10.28 saat (s) untuk memenangi final 100m pada Kejohanan Olahraga Terbuka Perak yang turut menjadi rekod baharu kejohanan pada aksi di Stadium Perak, Ipoh sebentar tadi.
Ia sekali gus memadam rekod lamanya iaitu 10.37s yang dilakukannya sewaktu peringkat saringan Kejohanan Olahraga Kuala Lumpur (KL) Allcomers di Stadium Mini Majlis Sukan Negara, Bukit Jalil pada April lalu.
Azeem menewaskan pemegang rekod 100m kebangsaan, Khairul Hafiz Jantan yang meraih tempat kedua dengan catatan 10.80s, manakala tempat ketiga menjadi milik Muhammad Raimi Mustafa Kamal (10.87s).

Sebagai rekod, ini adalah kejohanan pertama buat Azeem sejak dia melakukan kesilapan ‘false start’ sewaktu aksi separuh akhir 100m Sukan SEA Vietnam 2021 di Stadium Nasional My Dinh, Hanoi pada 18 Mei lalu. – KOSMO! ONLINE


Wanita botakkan kepala penangan putus cinta
Oleh KOSMO!

18 Jun 2022, 7:00 pm
JAKARTA – Sebuah klip video tular di media sosial Indonesia setelah memaparkan tindakan seorang wanita yang nekad membotakkan kepala kerana putus cinta, lapor laman berita Suara.com.
Video itu dimuat naik dalam akaun Instagram @lambeh_turra.
Rakaman itu memaparkan seorang wanita sedang membuat panggilan video bersama seorang lelaki.
Wanita itu dilihat memotong rambutnya hingga botak menggunakan mesin rambut ketika menghubungi lelaki berkenaan.
Lelaki tersebut dikatakan adalah teman lelaki kepada wanita berkenaan. Dia berdiam diri menyaksikan wanita itu memotong rambutnya sambil menangis.
“Saya tidak menangis atas kehilangan rambut sedikit pun. Saya menangis kerana kenapa perlu bertemu dengannya (teman lelaki).

“Lelaki yang selalu dipandang sebelah mata di hadapan ramai orang tetapi saya selalu membanggakannya di hadapan ahli keluarga,” demikian kapsyen pada video berkenaan.
Video tersebut mendapat perhatian netizen di ruangan komen.
“Sepatutnya ubah jadi lebih cantik biar dia menyesal,” tulis seorang netizen.
“Kenapa harus merugikan diri sendiri,” komen netizen lain. – Agensi


Amber Heard takut Johnny Depp saman lagi
Oleh KOSMO!

18 Jun 2022, 6:00 pm
BANDAR RAYA NEW YORK – Seorang juri lelaki daripada panel tujuh juri yang terlibat dalam perbicaraan kes saman fitnah antara Amber Heard dan Johnny Depp menjelaskan alasan mereka sebulat suara memutuskan untuk memihak kepada aktor tersebut, lapor laman berita India Today semalam.
Depp telah menyaman Heard berikutan artikel yang diterbitkan dalam akhbar Washington Post pada 2018 di mana pelakon wanita itu mendakwa dirinya menjadi mangsa penderaan rumah tangga.
Dia bagaimanapun, dia tidak menamakan Depp sebagai pelaku.
“Tangisan, ekspresi muka yang dia (Heard) tampilkan dan renungan ke arah juri membuatkan kami sangat tidak selesa.
“Dia (Heard) akan menjawab satu soalan lalu menangis dan dua saat selepas itu, emosinya terus hilang. Sesetengah kami melihat perasaannya sebagai tidak ikhlas.
“Emosi Depp lebih nyata dan boleh dipercayai. Apa yang dia (Depp) nyatakan lebih dipercayai. Dia kelihatan lebih nyata dari segi menjawab soalan. Emosinya stabil sepanjang masa,” kata juri lelaki itu menerusi temu bual dalam rancangan televisyen Good Morning America.

Dalam pada itu, dalam temu bual lain bersama Savannah Guthrie, Heard mengaku bahawa dia bimbang bekas suaminya akan menyamannya lagi.
“Saya ambil mudah tentang apa yang saya anggap sebagai hak untuk bersuara. Saya khuatir tidak kira apa yang saya katakan, setiap langkah yang saya ambil akan menjadi punca kepada tuntutan undang-undang fitnah,” kata Heard.
Awal bulan ini, keputusan mahkamah telah memihak kepada Depp dengan panel juri mengarahkan Heard membayar AS$10.35 juta (RM45.56 juta) sebagai ganti rugi. – Agensi


Jangan hanya jerit nama anak kalau ‘hilang’
Oleh KOSMO!

18 Jun 2022, 5:40 pm
PETALING JAYA – Kejadian kanak-kanak hilang terutamanya ketika berada di pusat beli-belah atau kawasan awam yang lain sering menjadi ‘mimpi ngeri’ buat ibu bapa mahupun penjaga.
Seorang bekas peguam yang dikenali dengan nama Reina Lum tampil berkongsi tips kepada ibu bapa ketika berdepan dengan situasi mencemaskan seperti itu.
Beliau membuat beberapa teguran setelah tular rakaman memaparkan tindakan seorang bapa kelihatan berlari-lari dalam sebuah pasar raya di Melaka sambil memanggil-manggil nama anaknya yang dipercayai telah hilang.
Menurut Reina, perbuatan memanggil nama anak sekiranya mereka hilang di tempat awam bukanlah cara yang terbaik kerana ia lebih menyukarkan untuk orang ramai membantu mengesan kanak-kanak terbabit.
“Apa yang perlu anda lakukan adalah menjerit dengan memberikan keterangan atau ciri-ciri anak.
“Kalau jerit saya sedang mencari budak kecil lelaki, lima tahun, pakai baju putih, seluar ‘jeans’ hijau, semua orang akan tolong cari anak tersebut dengan panduan yang diberikan,” ujarnya.

Jelasnya lagi, apabila banyak mata mencari dan memerhati, ada kebarangkalian sekiranya anak sedang diculik, penculik akan membatalkan niat kerana sedar mereka sedang diperhatikan oleh ramai.
Perkongsian wanita tersebut turut mendapat persetujuan orang ramai dan pelbagai reaksi diberikan menerusi ruangan komen.
“Setuju dengan cara ini, orang lain boleh bantu cari, sebab jelas dengan ciri-ciri yang ibu bapa kongsikan, dan satu lagi tips berguna, ambil gambar anak setiap kali nak keluar mana-mana,” kata seorang pengguna.
Sementara itu, pengguna lain, Abdul Raiz juga berpesan agar ibu bapa atau penjaga perlu lebih peka dengan keadaan sekeliling dan keberadaan anak-anak ketika berada di kawasan tumpuan orang ramai.
“Jangan sibuk nak beli itu ini, mata pandang pada anak-anak supaya tak hilang, ini memang ada jenis manusia yang mudah lupa diri, bawa anak pun mereka lupa, lebih peka kalau berada tempat orang ramai,” pesannya. – KOSMO! ONLINE


Setahun pindah, rumah Lisdawati rosak dilanda ribut
Oleh HANISAH SELAMAT

18 Jun 2022, 5:30 pm
PETALING JAYA – Insiden kereta dihempap dahan, manakala bahagian bumbung tepi rumah tercabut akibat ribut malam semalam membuatkan pelakon Lisdawati terkejut, namun bersyukur tiada kecederaan atau babitkan kemalangan jiwa.
Katanya, kejadian hujan lebat berserta angin kencang adalah yang pertama kali dihadapi keluarganya sejak berpindah ke kediaman baharu mereka di Melawati, ibu kota sekitar setahun lalu.
“Awalnya saya sangka cuaca seperti beberapa hari sebelum ini dengan hujan turun pada waktu petang dan kemudian reda menjelang malam.
“Situasi malam tadi (kelmarin) sangat berbeza kerana dari dalam rumah kita boleh dengar ribut menderu-deru selain bunyi seakan benda berhentam diterbangkan angin.
“Saya setakat berani mengintai dari tingkap dan nampak angin berpusing. Mujur suami dan anak-anak semua sudah ada di rumah ketika angin semakin kuat sekitar pukul 8.30 malam.
“Selepas reda, kami periksa sekeliling. Ada kerosakan sedikit pada bahagian bumbung. Kereta di depan rumah juga kena hantar bengkel selepas dihempap dahan pokok besar. Apa pun, syukur semua selamat,” katanya kepada Kosmo! Online.

Kata ibu kepada empat cahaya mata itu, lebih tiga jam masa yang diambil untuk mengemas sekitar rumah selain membaiki kerosakan.
“Terima kasih kepada pihak berkuasa termasuk Jabatan Pertahanan Awam (JPAM) yang membantu memotong dan mengalihkan dahan.
“Saya difahamkan sepanjang jalan ke kawasan kejiranan kami memang banyak kejadian pokok tumbang sekali gus menutup laluan. Pagi tadi boleh nampak lagi impak ribut. Alhamdulillah, semuanya sudah dibersihkan,” katanya lagi.
Menyentuh mengenai kerjaya seni, aktres berusia 43 tahun itu memaklumkan sudah sedia ‘turun’ ke lokasi penggambaran selepas hampir enam bulan menguruskan keluarga di rumah.
Kali terakhir berada di set adalah pada penghujung tahun lalu menjayakan drama bersiri Tarik Aku Ke Syurga yang menggandingkan Zul Ariffin dan Nelissa Nizam sebagai watak utama.
Katanya, selepas menyempurnakan drama yang akan mengisi slot Samarinda di TV3 dalam masa terdekat itu dia hanya memperuntukkan masa di rumah.
Bukan enggan keluar bekerja, sebaliknya mungkin ada yang menyangka dia belum sedia bekerja selepas ketiadaan pembantu yang baharu berhenti.
“Sejujurnya saya memang mahu sangat bekerja, tetapi dalam tempoh hampir enam bulan ‘berehat’ belum muncul tawaran baharu sedangkan hati sudah bergelodak ingin bekerja.
“Apabila sudah biasa lincah ke sana sini bekerja sambil menguruskan keluarga memang rasa berbeza. Apa pun saya tetap bersyukur dapat penuhi masa dengan anak-anak terutama si kecil yang berusia tiga tahun lebih.
“Ada hikmah sebenarnya duduk rumah. Walaupun tiada lagi pembantu sejak Disember tahun lalu, rasanya tiada masalah kalau saya mahu masuk set sebab keluarga terdekat boleh jagakan mereka sekejap,” katanya lagi.
Rumah tangga pemilik nama sebenar Nisdawati Nazaruddin itu dengan Fauzi Nawawi yang dibina pada 2007 dikurniakan empat cahaya mata selain diserikan empat lagi permata hati hasil perkahwinan terdahulu suaminya. – KOSMO! ONLINE


PATI masuk guna pagar sempadan yang dirosakkan
Oleh NORLIDA AKMAR IDROS

18 Jun 2022, 6:28 pm
BUKIT KAYU HITAM – Cubaan 47 pendatang asing tanpa izin (PATI) warga Myanmar menyusup masuk ke negara ini menerusi sempadan Malaysia-Thailand gagal apabila mereka ditahan di kawasan ladang getah di sini awal pagi ini.
Kesemua warga asing berusia antara 15 hingga 49 tahun dan terdiri daripada 40 lelaki dan tujuh wanita itu ditahan Markas Divisyen Kedua Infantri Malaysia (2 Divisyen) kira-kira pukul 5.45 pagi.
2 Divisyen dalam satu kenyataan di sini hari ini berkata, kejadian tersebut berlaku di kawasan ladang getah sektor Op Benteng kawasan tanggungjawab Briged Keenam Infantri Malaysia.
“Ketika kejadian, anggota serang dan tangkap (Serkap) yang ditempatkan di kawasan pagar sempadan Malaysia-Thailand mengesan kelibat sekumpulan individu bersembunyi berhampiran laluan jalan tidak berturap di kawasan kebun getah.
“Anggota bertugas seterusnya bertindak menjejaki dan menahan kesemua mereka seramai 47 orang,” katanya.
Ujarnya, hasil pemeriksaan mendapati kesemua warga asing terbabit tidak memiliki dokumen perjalanan sah dan masuk ke negara ini melalui pagar sempadan yang dirosakkan. – KOSMO! ONLINE.


Penduduk berang tuang beras penuh kutu pada wakil rakyat
Oleh KOSMO!

18 Jun 2022, 6:30 pm
JAKARTA – Seorang penduduk di Kabupaten Jember, Jawa Timur menjadi tular apabila bertindak menuang sekampit beras dipenuhi kutu pada anggota Dewan Perwakilan Rakyat Daerah (DPRD), lapor laman Suara semalam.
Menerusi paparan video yang dimuat naik dalam akaun Instagram @media.jember, insiden tersebut berlaku ketika perbincangan mengenai keadaan beras yang diagihkan kepada penduduk kampung.
Anggota DPRD tersebut menafikan bahawa beras yang diedarkan tidak elok dan penuh  kutu beras. Perkara tersebut membuatkan salah seorang penduduk berasa berang lalu bangun sambil memegang sekampit beras.
Tanpa teragak-agak, dia menuang beras itu  pada  wakil rakyat berkenaan.
“Ini beras yang diedarkan, tuan. Cuba tuan lihat, penuh dengan kutu beras. Lebih baik tidak perlu beri sumbangan,” katanya spontan.
Susulan tindakan lelaki tersebut, penduduk setempat mengusulkan agar koperasi yang bertanggungjawab mengedarkan sumbangan beras dibubarkan. – Agensi


Pegawai penguat kuasa minta rasuah RM1,000 direman
Oleh EDDY AQMAL MOHAMED HAMIDI

18 Jun 2022, 6:32 pm
PUTRAJAYA – Seorang pegawai penguat kuasa ditahan reman selama sehari kerana disyaki meminta rasuah sebanyak RM1,000 sebagai balasan untuk memulangkan kad Suruhanjaya Tinggi Bangsa-Bangsa Bersatu Untuk Pelarian (UNHCR) milik seorang pekerja.
Menurut sumber, perintah reman bermula hari ini sehingga esok itu dikeluarkan Majistret Syafiqah Noorinda ketika permohonan dikemukakan Suruhanjaya Pencegahan Rasuah Malaysia (SPRM) di Mahkamah Majistret Lokap Berpusat Dang Wangi, Kuala Lumpur pagi tadi.
“Suspek yang berusia 32 tahun itu telah ditahan di sekitar Sentul, Kuala Lumpur kira-kira pukul 10 malam semalam.
“Suspek dipercayai telah meminta wang rasuah kira-kira RM1,000 daripada seorang pemilik kedai sebagai balasan untuk memulangkan kad UNHCR pekerjanya yang diambil semasa pemeriksaan dilakukan di kedai itu pada 17 Mei lalu kerana disyaki sebagai penagih dadah,” katanya.
Sementara itu, Pengarah SPRM Kuala Lumpur, Razaliah Ab. Rahman mengesahkan tangkapan tersebut dan berkata kes disiasat mengikut Seksyen 17(a) Akta SPRM 2009. -KOSMO! ONLINE


4 direman bantu siasatan tuntutan palsu projek RM300 juta
Oleh KOSMO!

18 Jun 2022, 5:24 pm
PUTRAJAYA – Suruhanjaya Pencegahan Rasuah Malaysia (SPRM) memaklumkan empat individu yang direman enam hari seperti yang dilaporkan akhbar Kosmo! hari ini adalah bagi membantu siasatan melibatkan tuntutan palsu bagi projek bernilai lebih RM300 juta.
Sumber memberitahu, kesemua mereka ditahan bagi membantu siasatan bagi mengenal pasti nilai sebenar tuntutan palsu yang dibuat melibatkan projek tersebut.
“Empat individu yang ditahan ini bukannya membuat tuntutan palsu berjumlah RM300 juta sebaliknya mereka ditahan bagi membantu siasatan selepas didapati membuat tuntutan palsu membabitkan projek yang bernilai lebih RM300 juta.
“Setakat ini jumlah sebenar tuntutan palsu yang dibuat oleh mereka masih belum dikenalpasti memandangkan siasatan berhubung kes berkenaan masih lagi sedang dijalankan,” jelasnya hari ini.
Terdahulu, seramai empat individu telah ditahan termasuk seorang pengurus syarikat hartanah berkaitan kerajaan kerana disyaki bersubahat dalam membuat tuntutan palsu berkaitan projek pembangunan di Pantai Timur bernilai lebih RM300 juta.
“Tiga lagi individu yang ditahan merupakan pengurus projek, pengarah urusan dan arkitek daripada syarikat kontraktor dan juruperunding,” katanya.

Semalam, Pengarah Kanan Bahagian Siasatan SPRM, Datuk Seri Hishamuddin Hashim berkata, kesemua mereka yang ditahan berusia 28 hingga 48 tahun dan tiga daripada mereka ditahan di Pejabat SPRM Terengganu manakala seorang lagi rumahnya di ibu negara pada Khamis (16 Jun 2022) kira-kira pukul 12 tengah hari.-KOSMO! ONLINE


Tiada harimau putih di Sungai Choh
Oleh ISKANDAR SHAH MOHAMED

18 Jun 2022, 6:44 pm
SHAH ALAM – Jabatan Perlindungan Hidupan Liar dan Taman Negara (Perhilitan) mengesahkan tiada kesan atau tanda kehadiran harimau putih di kawasan Sungai Batu Licin, Sungai Choh, Rawang.
Pengarah Perhilitan Selangor, Dennis Ten Choon Yung berkata, pihaknya menjalankan siasatan di lokasi kawasan perkelahan itu, kira-kira pukul 3.15 petang tadi.
“Siasatan lanjut mendapati tiada kesan kehadiran haiwan putih seperti yang didakwa sebelum ini.
“Selain itu, penduduk setempat tidak mengesahkan dakwaan kewujudan hidupan liar berkenaan,” katanya dalam kenyataan hari ini.
Terdahulu, tular sebuah video memaparkan seorang wanita terakam kelibat seekor haiwan dipercayai harimau ketika mandi di sungai tersebut, baru-baru ini. – KOSMO! ONLINE.


Koperasi terus jana pertumbuhan ekonomi negara
Oleh SITI NUR MAS ERAH AMRAN

18 Jun 2022, 6:36 pm
SEBERANG PERAI – Fungsi institusi koperasi wajar diperkasakan bagi merancakkan lagi pembangunan ekonomi negara.
Timbalan Menteri Pembangunan Usahawan dan Koperasi, Datuk Muslimin Yahaya berkata, kerajaan sentiasa komited untuk menggerakkan usahawan yang bernaung di bawah koperasi terutamanya di Pulau Pinang.
“Pelbagai inisiatif dan usaha yang dijalankan seperti menyediakan geran pembangunan, pinjaman tabung modal pusingan serta latihan modal insan. Sehingga kini, terdapat 776 buah koperasi di negeri ini membabitkan seramai 191,206 ahli .
“Jumlah syer dan yuran berjumlah RM272 juta dengan aset bernilai RM1 billion telah berjaya menyumbangkan perolehan sebanyak RM283 juta,” katanya kepada pemberita sempena Hari Koperasi Negara 2022 (HKN22) Peringkat Negeri Pulau Pinang di Kubang Menerong di sini hari ini.
Berdasarkan statistik sehingga 31 Disember lalu, sektor koperasi negara ini memiliki jumlah aset RM150.5 bilion dengan jumlah perolehan sebanyak RM41.5 bilion. – KOSMO! ONLINE


67,944 unit kediaman projek Residensi Wilayah Keluarga Malaysia diluluskan
18 Jun 2022, 5:35 pm
KUALA LUMPUR – Perdana Menteri, Datuk Seri Ismail Sabri Yaakob memaklumkan sebanyak 67,944 unit kediaman di bawah projek Residensi Wilayah Keluarga Malaysia telah mendapat kelulusan pembinaan sehingga bulan Mei tahun ini.
Katanya, ia melibatkan 104 projek di Wilayah Persekutuan dengan sebanyak 97 buah projek di Kuala Lumpur, tiga projek di Putrajaya dan empat projek di Labuan.
“Selain itu, Kementerian Wilayah Persekutuan (KWP) turut memperkenalkan program baharu, iaitu rumah untuk disewa sebagai transit yang dikenali sebagai Council Home.
“KWP menyasarkan pembinaan sebanyak 5,000 unit Council Home dalam tempoh 5 tahun antara tahun ini hingga 2027,” katanya ketika berucap dalam majlis Penyerahan Kunci Residensi Wilayah Keluarga Malaysia di Residensi SkyAwani 3, Setapak di sini hari ini.
Menurutnya, program itu bagi membantu golongan berpendapatan rendah B40 menyewa mengikut kemampuan sebelum mampu membeli rumah sendiri.
Katanya, kerajaan sentiasa memastikan kediaman yang ditawarkan kepada Keluarga Malaysia memenuhi keperluan semasa serta persekitaran yang selesa, kondusif, mesra keluarga serta praktikal selain mampu dimiliki sejajar dengan wawasan Satu Keluarga Satu Rumah.

“Kerajaan melalui Rancangan Malaysia Ke-12 serta Majlis Perumahan Mampu Milik Negara (MPMMN) telah menggariskan langkah-langkah segera dan jangka panjang untuk merealisasikan hasrat tersebut.
“Kementerian Perumahan dan Kerajaan Tempatan (KPKT) juga telah memperkenalkan program Home Ownership Programme (HOPE) bagi melihat ekosistem lebih menyeluruh dalam penyediaan perumahan, pembiayaan perumahan serta program-program yang dapat membantu Keluarga Malaysia untuk memiliki rumah sendiri,” ujarnya. – KOSMO! ONLINE


Bekalan daging ayam, lembu mencukupi menjelang Aidiladha
Oleh AMREE AHMAD

18 Jun 2022, 4:04 pm
PUTRAJAYA – Umat Islam di negara ini tidak perlu bimbang dengan bekalan daging ayam dan lembu menjelang perayaan Aidiladha bulan depan kerana stok dijamin masih lagi mencukupi.
Perkara tersebut disuarakan oleh Timbalan Menteri Pertanian dan Industri Makanan I, Datuk Seri Ahmad Hamzah sambil menegaskan kerajaan sentiasa prihatin dengan nasib rakyat.
“Setakat ini, saya difahamkan bekalan adalah cukup stabil namun kementerian juga akan melihat dari masa ke semasa situasi terkini menjelang akhir bulan Jun,” katanya kepada pemberita.
Terdahulu beliau merasmikan Seminar Pemadanan Pekerjaan Subsektor Tanaman dianjurkan oleh Jabatan Pertanian di Wisma Tani, di sini hari ini yang turut disiarkan langsung dalam talian.
Semalam, Persekutuan Persatuan Penternak Malaysia (FLFAM) membayangkan harga ayam segar di seluruh negara akan naik mendadak selepas penamatan subsidi pada 1 Julai depan.
Ia susulan pengumuman Perdana Menteri, Datuk Seri Ismail Sabri Yaakob baru-baru ini bagi menghentikan insentif itu yang mula pada 5 Februari lepas melibatkan peruntukan RM720 juta.

Langkah berkenaan ekoran ramai daripada kalangan 2,400 pengusaha ternakan ayam tidak memanfaatkan subsidi itu dan ia akan disalurkan pula kepada golongan yang lebih memerlukan.
Mengulas lanjut, Ahmad berkata, pihak kementerian tersebut akan membuat keputusan mengenai langkah yang berikutnya selepas pelaksanaan skim subsidi itu berakhir pada 30 Jun kelak.
“Kita akan bincang dengan pelbagai pihak berkepentingan dan keputusan akan diumumkan oleh kerajaan kerana ada beberapa hari menjelang sambutan Hari Raya Aidiladha,” tambahnya.
Bagaimanapun, beliau yakin bekalan lembu hidup pada masa ini tiada sebarang masalah besar selepas pemansuhan larangan import ruminan dari Thailand yang berkuat kuasa 15 Mac lalu.
Dianggarkan sejumlah 12,000 ekor lembu akan dibawa masuk dari negara jiran berkenaan untuk tujuan disembelih khusus ibadah korban pada bulan depan di kawasan masjid dan surau.-KOSMO! ONLINE.


Elisya Sandha selamat timang anak perempuan
Oleh NUR EMIRA SAIZALI

18 Jun 2022, 4:28 pm
PETALING JAYA – Detik yang dinanti-nanti, pelakon Elisya Sandha selamat melahirkan bayi perempuan di sebuah pusat perubatan di ibu negara pagi tadi.
Berita gembira tersebut dikongsi ibu mentuanya yang juga seorang pelakon dan penerbit terkenal, Sheila Rusly dalam satu hantaran Instagram hari ini.
Menerusi hantaran sama, Sheila dilihat memegang tangan cucu sulungnya itu.
“Sentiasa bersyukur dan alhamdulillah,” tulisnya dalam entri tersebut.
Dalam pada itu, rata-rata pengguna Instagram termasuk golongan selebriti menitipkan ucapan tahniah dan doa agar bayi yang baru dilahirkan itu berada dalam keadaan sihat.
“Tahniah dan syukur alhamdulillah. Baby Bunga cantik dan sihat,” ucap pelakon Fasha Sandha yang juga merupakan kakak kepada Elisya.

“Tahniah Sheila sekeluarga. Alhamdulillah selamat bersalin, sudah jadi nenek,” ucap seorang netizen.
Bagaimanapun, Elisya mahupun suaminya, Uzair Haqimy masih belum berkongsi atau mengumumkan foto dan nama bayi mereka secara rasmi dalam media sosial masing-masing.
Terdahulu, Elisya atau nama sebenarnya Nur Elisya Sandha Hassan mengumumkan bakal melahirkan anak perempuan pada 2 Jun lalu.
Elisya dan Uzair yang juga merupakan pengarah dan pelakon disatukan sebagai suami isteri sekitar Ogos tahun lalu.
Pasangan tersebut mengenal hati budi masing-masing selama lima tahun sebelum memutuskan untuk mendirikan rumah tangga. – KOSMO! ONLINE


Didakwa potong barisan, 2 lelaki bertumbuk rebut air
Oleh KOSMO!

18 Jun 2022, 4:06 pm
PETALING JAYA – Baru-baru ini kecoh di media sosial mengenai insiden paip pecah di kawasan Batu 7, Jalan Miri-Bintulu sehingga menjejaskan 65,000 isi rumah di bandar tersebut.
Dalam pada itu, menerusi perkongsian video oleh Sarawak Aritok di media sosial semalam memaparkan suasana tegang apabila berlaku aksi tumbuk menumbuk di antara dua individu lelaki yang didakwa berpunca daripada memotong barisan.
“Gaduh sebab potong barisan,” jelas @iraheisenberg.
Difahamkan, kejadian tersebut berlaku sewaktu penduduk setempat keluar beratur bagi mendapatkan bekalan air yang dibawa lori tangki ke kawasan terjejas.
Sementara itu, video kekecohan tersebut berjaya meraih lebih 120,000 tontonan dalam masa 12 jam dan pelbagai reaksi turut diberikan orang ramai.
Lebih menarik perhatian, ada pengguna berkongsi pengalaman ketika berdepan dengan situasi yang sama dan dikatakan telah berpuluh tahun kawasan tempat tinggal mereka mempunyai masalah ketiadaan air.

“Sabar-sabar, di kampung saya berpuluh tahun tiada air, setitik pun tak ada, masih sabar sampai sekarang,” balas @Bird93.
“Hanya orang Miri yang faham, dah empat hari tiada air, harap Isnin nanti semuanya pulih macam biasa,” ujar @mr.christ85. – KOSMO! ONLINE


‘Bayar hutang atau rumah dibakar’
Oleh MOHAMAD FAIZAL HASHIM

18 Jun 2022, 4:53 pm
JOHOR BAHRU – Tiga individu termasuk seorang wanita yang mengambil upah daripada sindiket ah long menyimbah cat ke rumah mangsa terima padah apabila dicekup polis di sekitar Larkin, malam tadi.
Ketua Polis Daerah Kulai, Superintenden Tok Beng Yeow berkata, ketiga-tiga suspek itu disyaki menyimbah cat merah ke sebuah rumah di Bandar Putra, Kulai, bulan lalu.
Beliau berkata, dalam kejadian pukul 2.35 pagi itu, wanita berusia 52 tahun terbabit mendapati halaman rumahnya disimbah cat merah setelah terhidu bau cat yang sangat kuat.
Katanya, siasatan yang dijalankan di lokasi kejadian mendapati pintu pagar hadapan serta halaman rumah mangsa telah disimbah cat berwarna merah selain menemukan notis ugutan ditampal pada pagar.
“Suspek meninggalkan nota ugutan meminta wanita itu membayarkan hutang ah long atau rumahnya akan disimbah cat dan dibakar.
“Satu pasukan tindakan khas telah ditubuhkan bagi menyiasat kes serta mengenal pasti suspek yang dipercayai terlibat dalam kejadian terbabit.

“Bertindak atas maklumat pada 7.15 malam semalam, kita telah membuat serbuan di kawasan Larkin dan menahan dua lelaki dan seorang wanita tempatan berusia antara 21 hingga 27 tahun,” katanya dalam kenyataan hari ini.
Beng Yeow berkata, hasil semakan rekod lampau mendapati dua daripada tiga suspek yang ditahan itu mempunyai rekod lampau berkaitan jenayah dan penyalahgunaan dadah.
Katanya, hasil siasatan awal mendapati kesemua suspek menerima upah daripada sindiket ah long dan disyaki terlibat dengan tiga kes simbah cat di kawasan Kulai.
“Siasatan lanjut masih dijalankan bagi membuktikan kes ini selain menyiasat penglibatan suspek dalam kes-kes jenayah di dalam dan luar daerah Kulai.
“Kesemua suspek ditahan reman selama empat hari bermula hari ini hingga Selasa bagi membantu siasatan dijalankan,” katanya.
Kes disiasat dibawah Seksyen 427 Kanun Keseksaan.-KOSMO! ONLINE


Stok ayam bulat tiba hari ini – Nafas
Oleh NOR AZIAH MAT NOH

18 Jun 2022, 3:55 pm
PETALING JAYA – Ayam bulat yang diimport Pertubuhan Peladang Kebangsaan (Nafas) dengan simpanan stok pertama sebanyak 21 tan metrik dalam satu kontena akan tiba di negara ini hari ini.
Lembaga Pertubuhan Peladang (LPP) dalam satu kenyataan memaklumkan, pengimportan ayam itu adalah daripada pengeluar yang sudah mendapat pengesahan Jabatan Perkhidmatan Veterinar.
“Bekalan ayam seterusnya akan dibawa masuk ke dalam negara pada Isnin ini iaitu tiga kontena dan akan ditempatkan di bilik sejuk beku Nafas di Sungai Bakap, Pulau Pinang,” jelas kenyataan itu lagi.
LPP memaklumkan, lembaga itu melalui Nafas dan Gabungan Pertubuhan Peladang Negeri telah diberi peranan utama untuk melaksanakan program stok penimbal ayam bagi tujuan menstabilkan keperluan bekalan ayam negara.
Jelas LPP, program tersebut dilaksanakan secara berperingkat dengan kerjasama Lembaga Pemasaran Pertanian Persekutuan (FAMA) dan gabungan berkenaan, terutama dalam penggunaan kemudahan bilik sejuk.
Sementara itu, LPP memaklumkan pengedaran ayam pula adalah melalui jaringan rangkaian Pertubuhan Peladang Negeri (PPN) dan Pertubuhan Peladang Kawasan (PPK) dan FAMA, dengan LPP akan memantau pelaksanaan penjadualan pengimportan oleh Nafas.

Tiga PPN iaitu PPN Selangor, Johor dan Perak dikenal pasti bagi membantu Nafas menjayakan program tersebut dengan beberapa PPN lain akan turut sama dilibatkan mengikut keperluan semasa. – KOSMO! ONLINE.


Satu bilion penduduk dunia alami sakit mental – WHO
Oleh KOSMO!

18 Jun 2022, 4:00 pm
GENEVA, Switzerland – Pertubuhan Kesihatan Sedunia (WHO) semalam menggesa semua negara supaya meningkatkan pelaburan dalam kesihatan mental dan menyatakan bahawa ‘penderitaan adalah amat besar’ serta menjadi lebih buruk disebabkan oleh pandemik Covid-19.
Dalam tempoh sebelum Covid-19 sekali pun, hampir satu bilion manusia bergelut dengan masalah mental, kata WHO dalam laporan terbesarnya berhubung kesihatan mental global dalam tempoh dua dekad.
Dalam tahun pertama semasa pandemik pula, kadar kemurungan meningkat 25 peratus walaupun banyak sumber telah dikerah untuk memerangi penularan koronavirus.
Hanya dua peratus daripada bajet kesihatan negara dan kurang satu peratus dana kesihatan antarabangsa digunakan untuk menambah baik kesihatan mental, demikian menurut laporan WHO.
“Semua angka ini amat, amat rendah. Minat kepada kesihatan mental berada di tahap tertinggi disebabkan pandemik.
“Bagaimanapun, pelaburan dalam aspek ini tidak meningkat. Laporan ini memberikan maklumat kepada negara-negara tentang bagaimana untuk melabur dalam kesihatan mental secara lebih baik,” kata ketua unit kesihatan mental WHO, Mark Van Ommeren dalam satu sidang akhbar.

Menurutnya, sekitar seorang dalam setiap lapan penduduk di seluruh dunia mengalami gangguan mental.
Situasi lebih buruk buat mereka yang hidup dalam zon konflik di mana seorang dalam setiap lima individu mengalami sakit mental.
Golongan belia, wanita dan individu lain yang mengalami masalah mental pula terjejas lebih teruk akibat pandemik Covid-19 dan sekatan berkaitannya.
“Di mana ada krisis, masalah mental akan meningkat,” kata Van Ommeren.
Laporan WHO bertajuk World Mental Health Report atau Laporan Kesihatan Mental Dunia itu juga membentangkan jurang besar dalam akses penjagaan kesihatan mental antara negara-negara di dunia.
Lebih 70 peratus individu yang menderita akibat masalah mental menerima rawatan di negara-negara berpendapatan tinggi, namun angka tersebut cuma 12 peratus di negara membangun, kata WHO.
Laporan sama menggesa supaya stigma berkaitan pesakit mental dihapuskan sambil mengetengahkan bahawa 20 negara di seluruh dunia masih menganggap cubaan untuk membunuh diri sebagai kesalahan jenayah.
Menurutnya, walaupun hanya satu dalam setiap 20 cubaan bunuh diri membawa kepada kematian, perbuatan bunuh diri masih menyumbang kepada lebih satu dalam setiap 100 kematian di seluruh dunia. – AFP


Wanita dakwa kuasai bahasa makhluk asing selepas lawat piramid purba
Oleh KOSMO!

18 Jun 2022, 5:05 pm
BANDAR RAYA MEXICO – Seorang wanita di Mexico  mendakwa bahawa dia menguasai bahasa makhluk asing selepas melawat tapak sebuah piramid purba, lapor akhbar Daily Star semalam.
Wanita itu, Mafe Walker memuat naik pengalamannya selepas melawat tapak piramid purba Teotihuacan yang terletak dekat Bandar Raya Mexico.
Mafe yang mendakwa dirinya  ahli bahasa makhluk asing berkata, dia kini boleh bercakap bahasa tambahan itu selepas hidupan dari dunia lain menghubunginya di tapak piramid berkenaan.
Dalam satu video yang dimuat naik di laman TikTok, wanita itu dilihat bercakap dalam bahasa karut tanpa makna yang jelas.
Mafe  bagaimanapun diundang ke satu rancangan bual bicara tempatan  sebulan selepas klip video percakapannya tular di media sosial.
Dalam program bual bicara berkenaan, Mafe berkata, dia memiliki peranan sebagai medium untuk hidupan asing sebelum mula berbicara dalam bahasa mengarut yang disiarkan secara  langsung di Mexico.

Piramid Teotihuacan dikatakan menjadi lokasi tumpuan aktiviti makhluk asing sejak sekian lama disebabkan binaannya yang canggih, jauh lebih maju daripada bangunan lain pada zaman dahulu.
Bangsa Aztec menamakan piramid itu dalam tahun 1400-an selepas struktur tersebut tidak digunakan selama lebih 100 tahun. – Agensi


Naik bot, tunggang motosikal 22 km untuk petrol percuma
Oleh ROHANA MOHD. NAWI

18 Jun 2022, 3:52 pm
KUALA KRAI – Seorang penoreh getah sanggup menaiki bot selama 45 minit sebelum menunggang motosikal sejauh 22 kilometer semata-mata untuk mengisi petrol percuma dalam program anjuran syarikat kosmetik, Abam Peah Holding Sdn. Bhd. (Abam Peah) di sebuah stesen minyak di Taman Guchil Jaya di sini hari ini.
Che Ibrahim Che Wan, 53, dari Kampung Mambong di sini menaiki botnya seawal pukul pukul 8 pagi tadi untuk menjadi antara salah seorang daripada 1,000 peserta dalam Program Minyak Motosikal Percuma itu.
Katanya, dia membawa motosikal jenis Honda C70 miliknya menaiki bot dengan berbekalkan dua botol kosong masing-masing berkapasiti 1.5 liter untuk mengisi petrol yang dibekalkan oleh pihak penganjur.
“Saya mengetahui mengenai majlis ini selepas dimaklumkan oleh penduduk kampung yang melihat hebahan program menerusi media sosial sejak empat hari lalu.
“Ini merupakan peluang buat saya untuk meringankan bebanan kewangan. Ini kerana, saya perlu membeli petrol berharga RM10 setiap hari untuk diisi ke dalam bot dan motosikal sebelum keluar menoreh getah,” katanya ketika ditemui pemberita semasa Program Minyak Motosikal Percuma di sini hari ini.
Program tersebut dianjurkan oleh Abam Peah dengan kerjasama Ibu Pejabat Polis Daerah Kuala Krai dan ia terhad kepada 1,000 buah motosikal terawal sahaja.- KOSMO! ONLINE


Jururawat ‘berTikTok’ dalam NICU, diminta mohon maaf
Oleh KOSMO!

18 Jun 2022, 5:06 pm
PETALING JAYA – Baru-baru ini tular sebuah rakaman memaparkan tindakan seorang individu dipercayai jururawat memuat naik sebuah video dengan menggunakan suara latar yang mengandungi bahasa ‘carut’ mengundang perasaan kurang senang orang ramai.
Difahamkan rakaman tersebut diambil di dalam Unit Rawatan Rapi Neonatal (NICU) dengan memperlihatkan keadaan seorang bayi yang sedang menerima rawatan fototerapi akibat masalah demam kuning.
Kecewa dengan tindakan individu terbabit, seorang penolong pegawai perubatan di sebuah hospital tampil membuat teguran dan berkongsi pendapatnya berhubung kejadian tersebut.
Beliau yang menggunakan akaun @the.dressar menyifatkan tindakan jururawat berkenaan bukan sahaja dianggap biadab, namun ia telah mencemarkan nama baik Kementerian Kesihatan Malaysia (KKM) sendiri.
“Kepada jururawat yang buat dan muat naik video tersebut, tolong buat permohonan maaf dan tolong buat sesuatu yang boleh meredakan kemarahan orang awam.
“Awak dah bagi satu tanggapan buruk dan tak baik terhadap institusi KKM, tindakan awak dah melanggar etika, dengan kapsyen begitu, muzik latar yang tidak sesuai,” katanya.

Tambahnya lagi, sekiranya mana-mana individu yang ingin aktif menggunakan aplikasi media sosial, seharusnya memanfaatkannya kepada perkara yang lebih baik. – KOSMO! ONLINE


Salah faham punca lelaki warga emas bakar rumah
Oleh IVAN AMIRUL

18 Jun 2022, 4:59 pm
KENINGAU – Seorang lelaki warga emas nekad membakar rumahnya sendiri berikutan perselisihan faham berkaitan rumah tangganya dalam kejadian di Kampung Kiukad Lotong, Tambunan malam tadi.
Ekoran tindakan lelaki berusia 62 tahun berkenaan turut memusnahkan sebuah kereta miliknya selain melecur 40 peratus pada badannya.
Ketua Polis Daerah Keningau, Deputi Superintendan Nor Rafidah Kasim berkata, pihaknya menerima panggilan telefon dari orang awam pada pukul 10.36 malam sebelum memaklumkan kepada pihak bomba bagi operasi memadam kebakaran.
“Siasatan awal mendapati lelaki terbabit telah berselisih faham dengan isterinya sehingga sanggup membakar rumahnnya sendiri.
“Akibat daripada itu, badan mangsa melecur 40 peratus,” katanya.
Dalam pada itu, jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, kebakaran membabitkan sebuah rumah dan sebuah kenderaan jenis Isuzu D Max.- KOSMO! ONLINE.


Cubaan seludup migran, kontraban berlaku setiap malam – Maritim Malaysia
Oleh KHAIRUL MOHD. ALI

18 Jun 2022, 2:47 pm
JOHOR BAHRU – Ketua Pengarah Agensi Penguatkuasaan Maritim Malaysia (Maritim Malaysia), Datuk Mohd. Zubil Mat Som mendedahkan terdapat peningkatan percubaan untuk membolosi sempadan perairan negara setiap malam oleh sindiket penyeludupan.
Menurut beliau, peningkatan percubaan itu dikesan berlaku khususnya selepas pembukaan semula sektor ekonomi negara apabila Malaysia mula memasuki fasa peralihan endemik, April lalu.
“Selepas ekonomi negara dibuka semula, kita kesan peningkatan cubaan untuk merentas sempadan negara memang berlaku setiap malam, namun majoriti daripadanya dapat dipatahkan.
“Akibat daripada penguatkuasaan yang kita jalankan, majoriti daripada percubaan itu sama ada dapat ditahan ataupun mereka berpatah balik setelah bot dinaiki mereka dikesan pihak berkuasa.
“Percubaan penyeludupan ini dikesan melibatkan migran dan juga barangan kontraban,” katanya pada sidang akhbar selepas Majlis Penyerahan Rigid Hull Fender Boat (RHFB) Kelas Perkasa kepada Maritim Malaysia di Terminal Feri Antarabangsa Stulang Laut, di sini hari ini.
Tambah Mohd. Zubil, perkara itu sudah dijangka akan berlaku ekoran terdapat permintaan iaitu ‘supply and demand’ di pasaran tempatan membabitkan kekurangan tenaga kerja di sektor-sektor tertentu.

“Perkara ini berlaku setiap malam antara pukul 8 malam sehingga 4 pagi, dan perkara ini akan berterusan selagi ada ‘supply and demand’, khususnya membabitkan sektor perladangan dan perkhidmatan.
“Sasaran utama sindiket penyeludupan ini adalah negeri-negeri di selatan tanah air iaitu Johor, Melaka dan Negeri Sembilan kerana jaraknya yang paling hampir, namun baru-baru ini kita dapat kesan ada cubaan menyeludup masuk sehingga ke negeri utara tanah air seperti Pulau Pinang,” ujarnya.-KOSMO! ONLINE.


Perbanyakkan graduan pertahanan, keselamatan – Agong
Oleh ALWANI ZAFIRAH

18 Jun 2022, 2:40 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar negara terutamanya institusi pengajian tinggi (IPT) terus berusaha melahirkan graduan tempatan bagi mengisi profesion bernilai tinggi dalam bidang strategi pertahanan dan keselamatan negara.
Baginda bertitah, pihak berkenaan seperti Universiti Pertahanan Nasional Malaysia (UPNM) perlu meneroka bidang ilmu terbaharu bagi menentukan hala tuju serta sentiasa mempunyai barisan pemikir dan sarjana yang berupaya merangka pelan jangka panjang bagi melindungi kepentingan strategik negara.
“Semua rakan strategik UPNM khususnya Kementerian Pertahanan, Angkatan Tentera Malaysia dan industri pertahanan untuk terus mengukuhkan sinergi yang telah terbentuk erat demi menjulang UPNM ke tahap yang tinggi.
“Justeru strategi bersepadu wajar dirangka bagi menentukan Malaysia mempunyai ekosistem digital yang kukuh agar negara terus berdaya saing dalam mendepani transformasi dunia ke arah digital dengan melengkapkan aset pertahanan dan keselamatan moden dan berteknologi tinggi,” titah baginda.
Baginda bertitah demikian sempena Istiadat Konvokesyen UPNM ke-11 Sidang Pertama di Dewan Merdeka, Pusat Dagangan Dunia di sini hari ini.
Turut berangkat Raja Permaisuri Agong, Tunku Azizah Aminah Maimunah Iskandariah.

Pada masa sama, Seri Paduka Baginda menzahirkan ucapan tahniah kepada seluruh graduan kerana berjaya menamatkan pengajian serta berharap agar setiap graduan mempunyai nilai kemasyarakatan yang tinggi.
“Tahniah dan syabas beta ucapkan kepada para graduan serta ibu bapa di atas kejayaan yang dikecapi selain ucapan tahniah buat tokoh-tokoh yang telah dianugerahkan Ijazah Kehormat Doktor Falsafah dalam istiadat kali ini.
“Pada khidmat beta, mahasiswa di IPT awam dan swasta hendaklah diterapkan dengan semangat bantu-membantu dan saling sayang-menyayangi merentasi batas perkauman dan agama,” titahnya. – KOSMO! ONLINE.


Real Madrid tolak Haaland sebab tidak sebagus Benzema
Oleh KOSMO!

18 Jun 2022, 1:33 pm
MADRID – Presiden kelab Real Madrid, Florentino Perez mendedahkan punca utama pasukannya tidak menandatangani khidmat penyerang muda sensasi, Erling Haaland adalah disebabkan pemain itu tidak sebagus kapten pasukan, Karim Benzema.
Difahamkan, Haaland yang juga penyerang antarabangsa Norway telah menarik perhatian beberapa kelab terkemuka Eropah tetapi mengambil keputusan untuk menyertai juara Liga Perdana Inggeris (EPL), Manchester City.
Kata Perez, Haaland adalah seorang pemain yang bagus tetapi satu kerugian jika mendapatkan khidmatnya andai peluang dalam kesebelasan tipis.
“Buat masa ini, penyerang terbaik dunia masih milik Benzema dan mustahil untuk pasukan membuat pembaziran menandatangani khidmat Haaland seandainya dia tidak boleh diletakkan dalam kesebelasan utama.
“Situasi berbeza dengan Kylian Mbappe kerana semua orang tahu kita terdesak untuk mendapatkan khidmatnya memandangkan dia bukanlah pemain di posisi No.9 yang sejati seperti Haaland atau Benzema,” katanya.
Mengulas mengenai kegagalan mendapatkan Mbappe yang memilih untuk kekal bersama Paris Saint-Germain (PSG), Perez mengakui agak ralat dengan situasi tersebut memandangkan pemain antarabangsa Perancis itu sudah memberikan jaminan awal untuk sertai The Galacticos.

“Kita sudah bersetuju secara lisan dengan Mbappe tetapi dia membuat pusingan U pada saat akhir dengan memilih untuk kekal. Pasukan tiada kuasa seperti PSG yang boleh memberikan tawaran luar biasa untuk Mbappe menentukan hala tuju mereka sepanjang tempoh kontrak,” katanya. – AGENSI


Tahan sakit setengah jam kaki tersepit pintu lif
Oleh NOOR HASLIZA NUSI

18 Jun 2022, 2:54 pm
GEORGE TOWN – Seorang lelaki terpaksa menahan kesakitan hampir setengah jam apabila kedua-dua belah pergelangan kakinya tersepit pada pintu lif di Pangsapuri Desa Pinang 2, Jelutong di sini malam semalam.
Kejadian kira-kira pukul 11.30 malam itu berlaku ketika mangsa berusia 55 tahun dikatakan berada seorang diri di dalam lif tingkat bawah blok perumahan terbabit.
Lif tersebut dikatakan bergerak sendiri sebelum mangsa menekan butang tutup.
Difahamkan, kejadian disedari orang awam yang sedang menunggu lif di aras bawah lalu ternampak kedua-dua pergelangan kaki mangsa dalam keadaan tersepit bahagian atas celah pintu lif.
Ketua Balai Bomba dan Penyelamat Jalan Perak, A’ Azelan Hassan berkata, pihaknya menerima panggilan berhubung khidmat menyelamat pada pukul 11.42 malam dan tiba di lokasi kejadian kurang lima minit kemudian.
Menurutnya, sebaik sampai di tempat kejadian mendapati keadaan kaki mangsa masih dalam keadaan tersepit antara lif tingkat bawah dan satu.

“Tindakan anggota adalah dengan membuka pintu lif dengan menggunakan peralatan khas untuk mengeluarkan mangsa dari tempat kejadian.
“Mangsa seorang lelaki berketurunan Cina akhirnya berjaya dikeluarkan pasukan penyelamat kurang 15 minit kemudian dan diberi rawatan awal oleh anggota Jentera Perkhidmatan Perubatan Kecemasan (EMRS).
“Mangsa ditemui dalam keadaan stabil dan dia dilaporkan mengalami kecederaan luka pada kedua-dua pergelangan kaki. Mangsa kemudiannya diserahkan kepada pihak Kementerian Kesihatan (KKM) untuk mendapatkan rawatan lanjut,” katanya kepada Kosmo! di sini hari ini.
Beliau memberitahu, operasi tersebut tamat sepenuhnya pada pukul 12.19 malam tadi. KOSMO! ONLINE.


Perancis, Jerman, Itali dan Romania mahu EU segera terima Ukraine
Oleh KOSMO!

18 Jun 2022, 2:00 pm
PARIS- Presiden Emmanuel Macron memaklumkan bahawa Perancis bersama Jerman, Itali dan Romania bersetuju menyokong kemasukan segera Ukraine sebagai anggota sah Kesatuan Eropah (EU), lapor laman RT kelmarin.
Keputusan itu dicapai selepas pemimpin keempat-empat negara mengadakan pertemuan dengan Presiden Ukraine, Volodymyr Zelenskyy di Kiev kelmarin.
Canselor Jerman, Olaf Scholz, Macron di samping Perdana Menteri Itali, Mario Draghi dan Presiden Romania, Klaus Iohannis tiba di Ukraine untuk mengadakan perbincangan dengan Zelenskyy di Istana Presiden.
Selepas rundingan selesai, pemimpin-pemimpin negara pelawat mengadakan sidang akhbar bersama di mana mereka mengumumkan keputusan rundingan tersebut dan menyatakan sokongan kepada Ukraine di tengah-tengah konflik ketenteraan yang berterusan dengan Rusia.
Macron pertama kali mengumumkan bahawa semua ahli EU yang hadir menyokong pemberian status calon segera kepada Ukraine untuk menyertai EU.
Beliau juga menambah bahawa Perancis akan menghantar tambahan enam meriam jarak jauh Caesar ke Ukraine selain daripada 12 meriam Caesar yang telah dihantar.

Scholz pula menyatakan, beliau datang ke Ukraine dengan mesej jelas bahawa Ukraine tergolong dalam keluarga Eropah dan Jerman akan menyokong penyertaan keanggotaan EU oleh Ukraine dan Moldova.
Draghi juga menyuarakan sokongan untuk Ukraine menyertai EU.
“Kita berada di titik perubahan dalam sejarah. Rakyat Ukraine mempertahankan setiap hari nilai demokrasi dan kebebasan yang menjadi teras EU, justeru proses ini tidak boleh ditunggu atau ditangguh lagi,” ujarnya.
Sementara itu, Zelenskyy menggesa supaya pemimpin-pemimpin negara pelawat memberi lebih banyak tekanan ke atas Rusia dan meluluskan pakej sekatan ketujuh baharu terhadap Moscow dengan alasan pencerobohan Kremlin adalah serangan ke atas seluruh Eropah. – Agensi


Yayasan Bank Rakyat salur bantuan RM125,000 kepada 1,250 pelajar
Oleh NOR AZIAH MAT NOH

18 Jun 2022, 3:39 pm
PETALING JAYA – Sebanyak RM125,000 disediakan Yayasan Bank Rakyat (YBR) untuk disalurkan kepada 1,250 pelajar sekolah rendah dan menengah di Perak, Kedah serta Pulau Pinang hari ini.
Ahli Lembaga Pemegang Amanah YBR, Datuk Mohd. Shahrizal Sahri berkata, bantuan persekolahan dalam bentuk wang tunai sebanyak RM100 seorang itu diharap mampu membantu ibu bapa atau penjaga dalam persediaan sesi persekolahan ketika fasa endemik ketika ini.
“Bantuan ini diharapkan dapat memberi suntikan semangat buat anak-anak untuk terus menuntut ilmu serta sebagai tanda ikhlas YBR dalam membantu mereka yang memerlukan dalam meneruskan kehidupan.
“Sumbangan ini juga diharap dapat membantu keluarga B40 dalam urusan kewangan dalam penyediaan kelengkapan sekolah seperti pembelian baju, kasut, stoking atau beg,” jelasnya dalam satu kenyataan hari ini.
Penyerahan bantuan persekolahan tersebut telah diagihkan mengikut daerah iaitu Pokok Sena, Kulim Bandar Baharu serta Jerai di Kedah, Nibong Tebal, Pulau Pinang dan Larut di Perak.
Sehingga kini, seramai 60,558 murid telah menerima manfaat melalui bantuan persekolahan terbabit dengan jumlah peruntukan sebanyak RM6.72 juta sejak 2018.

Dalam pada itu, sebanyak RM3 juta turut diperuntukkan dalam program bantuan persekolahan bagi tahun ini. – KOSMO! ONLINE.


Hujan lebat, ribut petir di 4 negeri petang ini
Oleh ALWANI ZAFIRAH

18 Jun 2022, 3:02 pm
PETALING JAYA – Jabatan Meteorologi Malaysia (MetMalaysia) meramalkan keadaan hujan lebat berserta ribut petir dan angin kencang bakal melanda empat negeri pada petang ini.
MetMalaysia dalam satu kenyataan di Facebook memaklumkan, antara kawasan yang terlibat di Perak adalah Larut, Matang dan Selama, Kuala Kangsar, Kinta, Kampar, Batang Padang dan Muallim.
Selain itu, hujan lebat serta ribut petir juga tertumpu sekitar Tanah Tinggi Cameron dan Rompin, Pahang.
“Keadaan yang sama turut berlaku di Mersing, Johor serta beberapa daerah di Sabah seperti Pantai Barat (Papar, Putatan, Penampang, Kota Kinabalu, Tuaran dan Kota Belud) dan Kudat.
“Cuaca buruk tersebut dijangka berterusan sehingga pukul 5 petang nanti melibatkan kawasan-kawasan berkenaan,” katanya di sini hari ini.
Sehubungan itu, MetMalaysia mengeluarkan amaran ribut petir setelah terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE.


Farisha Iris minta tip, penat cuma tidur tiga jam sehari
Oleh NUR EMIRA SAIZALI

18 Jun 2022, 2:45 pm
PETALING JAYA – Penyanyi Farisha Iris mendedahkan dia memerlukan pertolongan bagi mengatasi masalah gangguan tidur yang dialaminya sejak seminggu lalu.
Farisha atau nama sebenarnya Farisha Asmadi, 24, berkata, masalah tersebut membuatkan dia tidak mempunyai kualiti tidur yang baik dan hanya melelapkan mata selama dua hingga tiga jam sehari.
Malah, untuk membuatkan dirinya melelapkan mata, dia perlu mengambil pil suplemen iaitu melatonin yang dikatakan boleh mengurangkan stres dan relaks.
“Saya sangat perlukan bantuan kerana sudah tidak tidur selama seminggu. Dapat tidur pun hanya dua hingga tiga jam kemudian terbangun sendiri.
“Sumpah, saya sangat penat dan mengantuk. Untuk melalui semua ini, saya cuma mengambil pil melatonin,” katanya dalam satu ciapan Twitter semalam.
Dalam pada itu, bekas peserta Big Stage musim ketiga itu memberitahu waktu tidurnya semalam masih sama seperti sebelum ini dan tiada perubahan.

“Saya masih tidak boleh tidur hari ini dan hanya dapat melelapkan mata semalam tiga jam kemudian terjaga sendiri sedangkan penat sangat.
“Saya terima banyak tip daripada pengguna Twitter, insya-Allah akan lakukan setakat yang okey,” ujarnya.
Rata-rata netizen turut berkongsi tip dan nasihat agar masalah pelantun lagu Hello itu kembali normal antaranya elakkan menggunakan sebarang gajet sebelum tidur dan lakukan senaman pada waktu siang. – KOSMO! ONLINE


LBS ramal pemulihan sektor hartanah
Oleh MUHAMMAD IKHWAN IDERIS

18 Jun 2022, 1:39 pm
PETALING JAYA – Pemaju perbandaran terkemuka, LBS Bina Group Berhad (LBS) meramalkan pemulihan dalam sektor hartanah domestik tahun ini.
Pengerusi Eksekutifnya, Tan Sri Lim Hock San berkata, pihaknya melihat peningkatan menggalakkan di dalam industri pasaran hartanah selaras dengan pemulihan ekonomi.
“Berdasarkan data yang dikeluarkan oleh Bank Negara Malaysia, jumlah kumulatif permohonan pinjaman untuk pembelian hartanah pada suku tahun pertama 2022 meningkat 4.06 peratus tahun ke tahun.
“LBS konsisten berada di landasan yang tepat dengan rancangan untuk melancarkan 14 projek dianggarkan bernilai RM1.77 bilion pada 2022 di Lembah Klang, Johor, Pahang dan Perak,” katanya dalam kenyataan yang dikeluarkan sempena Mesyuarat Agung Tahunan LBS baru-baru ini.
Pada sesi yang dijalankan secara maya itu, pemegang saham LBS meluluskan pemberian dividen akhir satu peringkat sebanyak satu sen sesaham bagi tahun kewangan berakhir 31 Disember 2021, sebagai penambahan kepada dividen interim pertama sebanyak 0.85 sen sesaham.
Ini menjadikan jumlah dividen LBS untuk tahun kewangan 2021 sebanyak 1.85 sen sesaham.

Hock San menambah, 2021 merupakan tahun yang membuahkan hasil bagi Kumpulan.
“Kami akan mengharungi cabaran 2022 dengan berhati-hati di tengah-tengah pemulihan ekonomi, dan berharap untuk terus mengemudi LBS ke hadapan di samping meningkatkan nilai pemegang kepentingan,” katanya.
Sehingga 15 Jun 2022, LBS merekodkan jualan hartanah sebanyak RM816 juta dengan tempahan dalam perancangan sejumlah RM 683 juta.
Kumpulan menyasarkan jualan berjumlah RM1.6 bilion tahun ini. – KOSMO! ONLINE


Jakarta sekali lagi catat kualiti udara paling buruk
Oleh KOSMO!

18 Jun 2022, 3:00 pm
JAKARTA – Agensi data kualiti udara antarabangsa, IQAir meletakkan ibu negara Indonesia, Jakarta sebagai kawasan yang mempunyai kualiti udara paling buruk di dunia, lapor laman berita Suara semalam.
Pendedahan itu dibuat oleh IQAir menerusi laman web rasminya bagi cawangan Indonesia ketika kualiti udara mencapai indeks 160.
Menurut standard kualiti udara Amerika Syarikat (AS), indeks 151 hingga 200 adalah kategori udara sangat tidak sihat.
Kepekatan zarah halus berbahaya PM 2.5 dalam udara di Jakarta adalah 14.6 kali ganda lebih tinggi daripada piawaian Pertubuhan Kesihatan Sedunia.
PM 2.5 adalah partikel debu kotor halus yang boleh memasuki saluran darah dan paru-paru manusia.
Ini adalah kali kedua Jakarta berada di kedudukan pertama dalam kategori bandar dengan udara paling kotor di dunia bagi minggu ini sahaja selepas Rabu lepas dengan capaian indeks 188.

Timbalan Gabenor Jakarta, Ahmad Riza Patria menyatakan, peningkatan jumlah kenderaan dipercayai menjadi faktor tahap pencemaran udara berleluasa.
“Keadaan di Jakarta kembali sesak kerana kehidupan sudah kembali normal selepas dua tahun sekatan Covid-19,” kata Ahmad Riza. – Agensi


Joe Biden jatuh basikal
Oleh KOSMO!

19 Jun 2022, 8:45 pm
WASHINGTON – Presiden Amerika Syarikat (AS), Joe Biden mengalami kemalangan kecil apabila beliau terjatuh dari basikal ketika beriadah di rumah pantainya di negeri Delaware, pagi semalam.
Sebuah klip video yang dikongsikan White House menunjukkan pemimpin berusia 79 tahun itu dengan pantas bangun selepas terjatuh sambil berkata: “Saya baik-baik sahaja.”
Ketika kejadian, Biden sedang menunggang basikal bersama Wanita Pertama, Jill Biden di sebuah taman berhampiran kediaman mereka di Pantai Rehoboth.
Beliau berhenti seketika untuk berbual bersama orang awam dan sekumpulan wartawan sebelum hilang keseimbangan badan semasa mengalihkan kakinya dari pengayuh basikal.
“Seperti yang dikatakan oleh Presiden, kakinya tersangkut pada pengayuh dan beliau dalam keadaan baik sahaja.
“Tiada sebarang bantuan perubatan diperlukan. Beliau tidak sabar untuk menghabiskan waktu sepanjang hari bersama keluarganya,” demikian menurut kenyataan White House.

Beberapa video yang dikongsikan di media sosial memaparkan Biden cuba menunjukkan bahawa beliau dalam keadaan baik.
Ketika ditanya oleh wartawan dan orang awam sama ada beliau mengalami sebarang kecederaan, Biden membuat tiga kali lompatan dan menggenggam kesemua jarinya sebagai menunjukkan isyarat kuat. – AFP


Quartararo tawan GP Jerman buat kali pertama
Oleh KOSMO!

19 Jun 2022, 9:26 pm
SACHSENRING, Jerman – Meskipun memulakan saingan di petak kedua, namun ia tidak menjadi masalah buat pelumba Yamaha, Fabio Quartararo untuk melakar kemenangan pada Grand Prix (GP) Jerman sebentar tadi.
Pada saingan tersebut, Quartararo bermula garang apabila memberi tekanan kepada pelumba Ducati, Francesco Bagnaia yang memulakan saingan di petak utama.
Bagaimanapun, pelumba Itali tersebut tidak bertahan lama selepas tergelincir di Litar Sachsenring selepas dilihat melakukan kesilapan sekali gus membolehkan Quartararo melakar kemenangan kedua berturut-turut musim ini.
Lebih manis, ia adalah kemenangan pertama buat pelumba Perancis tersebut di bumi Jerman selepas perlumbaan musim ini dikuasai pelumba Honda, Marc Marquez.
Litar Sachsenring adalah ‘gelanggang’ kegemaran Marquez yang mana pelumba Sepanyol tersebut berjaya meraih lapan kemenangan berturut-turut sejak mula memenanginya pada 2013.
“Pada hari ini kami membuat pemilihan tayar yang tepat dan akhirnya membantu saya meraih kemenangan di sini. Saya akui sangat letih dan terima kasih kepada pasukan. Akhir sekali saya ingin mengucapkan Selamat Hari Bapa,” kata Quartararo.

Mengiringi Quartararo ke podium ialah rakan senegaranya, Johann Zarco (Pramac Ducati) dan Jack Miller yang menamatkan saingan tempat ketiga sejurus berjaya memintas Aleix Espargaro pada baki tiga pusingan terakhir.
Hasil kemenangan tersebut, Quartararo selesa memacu carta kedudukan teratas pelumba dengan 172 mata, meninggalkan Espargaro di tangga kedua dengan perbezaan 34 mata selepas mengumpul 138 mata keseluruhan. Zarco pula berada di tangga ketiga dengan 111 mata. – KOSMO! ONLINE


Bongkar taktik syarikat raih untung berganda jual diesel
Oleh ROHANA MOHD. NAWI

19 Jun 2022, 9:02 pm
TANAH MERAH – Batalion 8 Pasukan Gerakan Am (PGA) berjaya membongkar kegiatan sebuah syarikat membekal minyak diesel di sini yang membeli bahan api pada harga subsidi di stesen minyak sebelum dijual pada harga industri untuk meraih keuntungan berganda di sebuah stor di Kampung Tebing Tinggi di sini.
Kegiatan tersebut terbongkar selepas anggota PGA dan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) menjalankan serbuan di stor berkenaan yang dijadikan pusat simpanan bahan api itu kira-kira pukul 2 pagi tadi.
Pemangku Ketua Polis Kelantan, Datuk Muhamad Zaki Harun berkata, semasa serbuan dijalankan, empat orang lelaki didapati sedang menyedut minyak diesel dari sebuah lori ke dalam enam buah tangki simpanan statik menggunakan mesin penyedut.
Katanya, tiga lelaki berusia berusia 29 hingga 50 tahun berjaya ditahan manakala seorang lagi sempat melarikan diri dengan memanjat pagar sebaik menyedari ketibaan pihak berkuasa.
“Pemeriksaan pada tangki sebuah lori itu mendapati ia mengandungi sebanyak 28,800 liter minyak diesel yang dipercayai dibeli dari sebuah stesen minyak berhampiran.
“Selain itu, kita juga mendapati enam buah tangki di stor berkenaan yang telah diisi sebanyak 90,800 liter dianggarkan bernilai RM195,220. Jumlah kesemua rampasan diesel, dua buah lori dan dua unit mesin pam dianggarkan berjumlah RM735,220,” katanya pada sidang akhbar di stor berkenaan di sini hari ini.

Mengulas lanjut, menurut Muhamad Zaki, siasatan mendapati, kesemua diesel itu dibeli pada harga subsidi sebelum ia dijual kepada syarikat pengangkutan atau pemborong pada harga industri untuk meraih keuntungan.
Difahamkan, syarikat itu membeli diesel pada harga subsidi iaitu RM2.15 seliter sebelum menjual bahan api berkenaan kepada pemborong pada harga industri RM4.50 seliter. -KOSMO! ONLINE


KL Wildcats bangkit daripada kekalahan
Oleh MUHAMMAD ZUHAILY BADLISHAH

19 Jun 2022, 9:59 pm
KUALA LUMPUR – Juara bertahan, Kuala Lumpur (KL) Wildcats kembali menemui rentak terbaik mereka bagi menebus kekecewaan tewas kepada seteru tradisi, Johor Jewels pada aksi Sooka Netball Super League (NSL) 2022 semalam.
Ia terbukti apabila para pemain KL Wildcats kelihatan cukup bersemangat untuk kembali berada di landasan sebenar menerusi kemenangan besar 77-52 ke atas Pahang Tulips di Stadium Juara, Bukit Kiara sebentar tadi.
Pemain di posisi center KL Wildcats, Nur Amisya Khairud Din berpuas hati dengan prestasi mereka untuk mengesahkan tempat ke separuh akhir sebagai naib juara liga sepusingan NSL 2022.
“Kami berjaya bangkit daripada kekalahan semalam. Kami kurangkan kesilapan yang dilakukan semalam untuk pastikan kami bermain dengan lebih bagus hari ini.
“Sekarang kami perlu tingkatkan lagi beberapa aspek seperti hantaran untuk kekalkan rentak permainan pantas menjelang separuh akhir minggu depan,” kata Amisya selepas tamat perlawanan.
GOAL shooter KL Wildcats, Puteri Intan Balqis Ahmad Dzulkefli (dua dari kanan) menjadi tunjang utama kemenangan ke atas Pahang Tulips pada aksi NSL di Stadium Juara sebentar tadi. – AFIQ RAZALI
Sementara itu, wing defend Pahang Tulips, Nur Shafiqah Fazana Shafie berpuas hati kerana dapat memberikan tentangan kepada KL Wildcats yang sememangnya merupakan sebuah pasukan digeruni.

“Kami puas hati walaupun ada lakukan kesilapan mudah. Malah, saya boleh katakan prestasi kami meningkat sebenarnya dalam setiap perlawanan.
“Cuma semua sedia maklum KL adalah pasukan yang digeruni tetapi kami tetap berikan tentangan kepada mereka. Kami perlu lebih bersedia untuk separuh akhir nanti,” jelasnya.
Sebagai rekod, KL Wildcats dijangka berdepan Selangor Angels, manakala Pahang Tulips diramal bertemu pilihan utama musim ini, Johor Jewels di separuh akhir pada Sabtu nanti. – KOSMO! ONLINE


Johor Jewels terus kebal tanpa kalah
Oleh MUHAMMAD ZUHAILY BADLISHAH

19 Jun 2022, 11:26 pm
KUALA LUMPUR – Semangat melawan ditunjukkan Selangor Angels perlu diberi pujian kerana berjaya bersaing sengit dengan Johor Jewels biarpun tewas 25-57 pada aksi Sooka Netball Super League (NSL) 2022 sebentar tadi.
Apa tidaknya, Selangor Angels berjaya membuatkan naib juara musim lalu itu ‘hilang arah’ apabila terikat 9-9 pada suku masa pertama sebelum ketinggalan 19-23 di suku masa kedua pada aksi di Stadium Juara, Bukit Kiara.
Ia berpunca daripada kawalan ketat diberikan goalkeeper Selangor Angels, Zawani Nisha Habib Rahman ke atas goal shooter Johor Jewels, An Najwa Azizan sepanjang 30 minit pertama permainan.
Kecemerlangan gandingan Siti Aminah Ahmad Karishma S. Loganathan juga antara faktor utama Selangor Angels berjaya memoamerkan prestasi meyakinkan untuk mencipta kejutan ke atas Johor Jewels.
GOAL defend Selangor Angels, Firra Syuhada Mohd. Hasrin (kiri) bermain baik menghalang hantaran Johor Jewels kepada An Najwa pada suku masa pertama dan kedua aksi NSL di Stadium Juara sebentar tadi. – AFIQ RAZALI
Bagaimanapun, pertukaran strategi dilakukan ketua jurulatih Johor Jewels, Fazira Mesnan dan intensiti ditunjukkan anak-anak buahnya membolehkan mereka mendominasi sepenuhnya aksi suku masa ketiga.
Setiap posisi Johor Jewels dilihat berjaya menjalankan tugas masing-masing dengan berkesan untuk mematahkan segala percaturan Selangor Angels yang hanya berupaya menghasilkan tiga jaringan dalam suku masa ketiga.

Malah, An Najwa juga seperti sudah kembali menemui rentak permainannya apabila menghasilkan jaringan demi jaringan untuk menamatkan suku ketiga dengan keputusan 41-22.
Suku masa terakhir terus memperlihatkan penguasaan sepenuhnya Johor Jewels yang dilihat sudah menemui cara untuk menutup setiap hantaran Selangor Angels bagi memenangi perlawanan dengan keputusan 57-25. – KOSMO! ONLINE


Selangor berpesta gol atasi Sarawak United
Oleh MOHD. FITRIE MUHAMAD

19 Jun 2022, 11:17 pm
SELEPAS tersisih daripada pasukan sejak pertengahan tahun lalu, Brendan Gan memastikan kepulangan semulanya membawa impak besar buat Selangor ketika mencetus kemenangan besar 7-0 ke atas Sarawak United di Stadium Majlis Bandaraya Petaling Jaya, sebentar tadi.
Sebelum ini, pemain warisan negara itu berdepan detik paling mengecewakan apabila disahkan mengidap kanser testis namun pemain kelahiran Australia ini sekali lagi membuktikan dirinya memiliki jiwa pahlawan untuk kembali bangkit mewarnai bola sepak negara.
Seiring dengan tanggungjawabnya selaku kapten, Brendan pantas mencuri tumpuan apabila membuka jaringan buat Selangor seawal minit ke-7.
Tersentak dengan gol pertama tuan rumah, Sarawak United meningkatkan asakan sebaliknya minit ke-23, tuah lebih memihak kepada Red Giants yang memperoleh jaringan kedua menerusi Hyuri Henrique.
Ketika aksi babak pertama seakan berakhir dengan dua gol, seorang lagi bintang import Selangor, Herlison Caion turut mencetak nama selaku penjaring gol sekaligus meletakkan tuan rumah makin selesa 3-0.
Tuan rumah hanya memerlukan lima minit di babak kedua untuk mengukuhkan kedudukan apabila Nor Hakim Hassan pamer ketenangan untuk meledak gol keempat Selangor.

Walaupun ketinggalan empat gol, pemain Sarawak terus pamer semangat juang sebaliknya, minit ke-74, gawang mereka sekali lagi bocor menerusi ledakan padu Caion dalam kotak penalti.
Minit ke-88, Caion akhirnya berjaya melengkapkan hatrik buat dirinya ketika menghadiahkan gol keenam Selangor diikuti jaringan ketujuh menerusi pemain gantian, Aliff Haiwal Lokman Hakim Lau pada masa kecederaan. -KOSMO! ONLINE


Bunga ElHaq nama anak Elisya Sandha
Oleh TENGKU SUZANA RAJA MAMAT

19 Jun 2022, 8:49 pm
PETALING JAYA – Bunga ElHaq Uzair Haqimy. Indah dan unik!
Begitulah nama cahaya mata sulung pelakon Elisya Sandha dan suaminya, Uzair Haqimy yang dilahirkan di sebuah pusat perubatan di ibu negara, pagi semalam.
Pilihan nama indah itu awaknya dikongsikan kakak kepada Elisya yang juga aktres Fasha Sandha menerusi hantaran video di Instagramnya ketika melawat ibu muda serta si kecil di hospital.
“Syukur ahamdulillah. Tahniah Uzair Haqimy dan adik saya, Elisya. Syukur, Allahuakbar cantiknya ‘baby’ Bunga Elhaq. Selamat datang ke dunia sayang ibu,” katanya.
Pada perkongsian sama, pemilik nama sebenar Nur Fasha Sandha Hassan, 38, itu turut menitipkan ucapan tahniah kepada kedua-dua wanita penting dalam hidup adiknya termasuk mentua Elisya, Sheila Rusly.
“Cantik dan sihat ‘baby’ Bunga. Syukur, selamat berpantang Elisya. Tahniah Nana Sheila Rusly, nani Mama Sandha dapat cucu. Syukur Alhamdulillah,” katanya lagi.

Nama Bunga Elhaq seterus diumumkan sendiri oleh Elisya dan Uzair menerusi Instagram masing-masing, sekali gus mengesahkan pilihan nama buat cucu sulung pasangan penerbit Sheila Rusly dan suaminya, Jinggo itu.
Elisya menutup sebahagian wajah puteri sulungnya, Bunga Elhaq.
Rata-rata pengikut di medium maya berkenaan turut memuji keunikan nama tersebut selain meluahkan harapan dapat melihat muka si kecil dalam masa terdekat.
Terdahulu, Elisya, 23, dan Haqimy, 26, atau Haq melangsungkan perkahwinan pada 21 Ogos tahun lalu selepas hampir tujuh bulan menjalin pertunangan.
Ibu mentua Elisya, Sheila turut meluahkan rasa syukur dan teruja menimang cucu pertama sekali gus menerima kehadiran ahli baharu dalam keluarganya itu.
Sebelum itu dia mendedahkan bermimpi cucunya lahir dan terus memberikan nama, namun menyatakan perkara itu hanya akan dikongsikan Elisya sendiri bersama suaminya selepas kelahiran si kecil. – KOSMO! ONLINE


Isteri terkejut suami sebenarnya wanita
Oleh KOSMO!

19 Jun 2022, 9:30 pm
JAKARTA – Seorang wanita di Indonesia terkejut selepas mengetahui bahawa suaminya sebenarnya seorang wanita selepas 10 bulan berkahwin, lapor akhbar Daily Star semalam.
Awal minggu ini, wanita bernama NA, 22, itu berkongsi kisahnya di media sosial selepas kes tersebut menjadi tajuk utama berita.
Suspek yang bernama Anhaf Arrafif telah dihadapkan ke Mahkamah Daerah Jambi pada 14 Jun lalu.
NA mendakwa bahawa dia bertemu dengan Anhaf dalam satu aplikasi temu janji pada Mei tahun lalu.
Ketika itu, suspek berkata bahawa dia ialah seorang pakar bedah terlatih di Amerika Syarikat dan ahli perniagaan arang batu yang sedang mencari calon isteri.
Tiga bulan kemudian, mereka berkahwin secara rahsia yang ‘diiktiraf oleh agama tetapi tidak diiktiraf oleh negara.’

Menurut pasangan itu, mereka tidak dapat mendaftar perkahwinan kerana ‘pengantin lelaki’ tidak dapat mengemukakan dokumen yang diperlukan.
Pasangan tersebut kemudian tinggal di rumah ibu bapa mangsa selama beberapa bulan. Ibu bapa mangsa berasa curiga kerana Anhaf sering meminta wang selain tidak dapat memberikan sebarang bukti tentang kerjayanya.
Bagi mengelakkan rahsianya terbongkar, Anhaf membawa mangsa tinggal jauh daripada keluarganya hingga ke Sumatera Selatan. Mangsa dikurung selama beberapa bulan, dilarang berinteraksi dengan orang lain dan kewangannya turut dikawal.
Selepas mangsa membuat laporan polis, penipuan Anhaf akhirnya terdedah dengan nama sebenarnya adalah Erayani. Sepanjang perkahwinan mereka, keluarga itu ditipu sebanyak 300 juta rupiah (RM88,996).
Suspek berdepan dengan hukuman penjara sehingga 10 tahun jika disabit dengan kesalahan. Perbicaraan itu masih berjalan di Mahkamah Daerah Jambi. – Agensi